HR Službeni list Europske unije 5

22010A0429(01)



SLUŽBENI LIST EUROPSKE UNIJE 15.10.2007.

SPORAZUM O STABILIZACIJI I PRIDRUŽIVANJU

između Europskih zajednica i njihovih država članica, s jedne strane, i Republike Crne Gore, s druge strane

KRALJEVINA BELGIJA,

REPUBLIKA BUGARSKA,

ČEŠKA REPUBLIKA,

KRALJEVINA DANSKA,

SAVEZNA REPUBLIKA NJEMAČKA,

REPUBLIKA ESTONIJA,

IRSKA,

HELENSKA REPUBLIKA,

KRALJEVINA ŠPANJOLSKA,

FRANCUSKA REPUBLIKA,

TALIJANSKA REPUBLIKA,

REPUBLIKA CIPAR,

REPUBLIKA LATVIJA,

REPUBLIKA LITVA,

VELIKO VOJVODSTVO LUKSEMBURG,

REPUBLIKA MAĐARSKA,

MALTA,

KRALJEVINA NIZOZEMSKA,

REPUBLIKA AUSTRIJA,

REPUBLIKA POLJSKA,

PORTUGALSKA REPUBLIKA,

RUMUNJSKA,

REPUBLIKA SLOVENIJA,

SLOVAČKA REPUBLIKA,

REPUBLIKA FINSKA,

KRALJEVINA ŠVEDSKA,

UJEDINJENA KRALJEVINA VELIKE BRITANIJE I SJEVERNE IRSKE

ugovorne stranke Ugovora o osnivanju Europske zajednice i Ugovora o osnivanju Europske zajednice za atomsku energiju te Ugovora o Europskoj uniji, dalje u tekstu „države članice”, i

EUROPSKA ZAJEDNICA i EUROPSKA ZAJEDNICA ZA ATOMSKU ENERGIJU,

dalje u tekstu „Zajednica”,

s jedne strane, i

REPUBLIKA CRNA GORA, dalje u tekstu „Crna Gora”,

s druge strane,

zajedno „stranke”,

UZIMAJUĆI U OBZIR jake veze među strankama i zajedničke vrijednosti, njihovu želju za jačanjem tih veza i uspostavom bliskog i trajnog odnosa utemeljenog na uzajamnosti i obostranom interesu, što bi Crnoj Gori trebalo omogućiti daljnje jačanje i širenje odnosa sa Zajednicom i njezinim državama članicama;

UZIMAJUĆI U OBZIR važnost ovog Sporazuma, u okviru procesa stabilizacije i pridruživanja (PSP) sa zemljama jugoistočne Europe, u uspostavi i konsolidaciji stabilnog europskog poretka utemeljenog na suradnji, kojemu je Europska unija glavno uporište te u okviru Pakta o stabilnosti;

UZIMAJUĆI U OBZIR spremnost Europske unije da u najvećoj mogućoj mjeri integrira Crnu Goru u glavne političke i gospodarske tokove Europe te njezin status potencijalnog kandidata za članstvo u EU-u na temelju Ugovora o Europskoj uniji (dalje u tekstu „Ugovor o EU-u”) i ispunjenje kriterija koje je Europsko vijeće utvrdilo u lipnju 1993. godine, kao i uvjete PSP-a, podložno uspješnoj provedbi ovog Sporazuma, posebno u pogledu regionalne suradnje;

UZIMAJUĆI U OBZIR Europsko partnerstvo, koje utvrđuje prioritete djelovanja kako bi se pružila potpora naporima zemlje u približavanju Europskoj uniji;

UZIMAJUĆI U OBZIR opredijeljenost stranaka da svim sredstvima doprinesu političkoj, gospodarskoj i institucionalnoj stabilizaciji u Crnoj Gori te u regiji razvojem civilnog društva i demokratizacijom, izgradnjom institucija i reformom javne uprave, regionalnom trgovinskom integracijom te pojačanom gospodarskom suradnjom, kao i suradnjom u širokom opsegu područja, uključujući pravdu, slobodu i sigurnost, te jačanjem nacionalne i regionalne sigurnosti;

UZIMAJUĆI U OBZIR opredijeljenost stranaka za povećane političkih i gospodarskih sloboda kao temelja ovog Sporazuma te njihovu opredijeljenost za poštovanje ljudskih prava i vladavine prava, uključujući i prava pripadnika nacionalnih manjina te demokratskih načela kroz višestranački sustav sa slobodnim i poštenim izborima;

UZIMAJUĆI U OBZIR opredijeljenost stranaka za potpunu provedbu svih načela i odredaba Povelje UN-a i OESS-a, posebno onih iz Završnog akta Konferencije o sigurnosti i suradnji u Europi (dalje u tekstu „Helsinški završni akt”), zaključnih dokumenata Madridske i Bečke konferencije, Pariške povelje za novu Europu, Pakta o stabilnosti za Jugoistočnu Europu, a kako bi se doprinijelo regionalnoj stabilnosti i suradnji među zemljama regije;

PONOVNO POTVRĐUJUĆI pravo na povratak svih izbjeglica i interno raseljenih osoba te na zaštitu njihove imovine i drugih povezanih ljudskih prava;

UZIMAJUĆI U OBZIR opredijeljenost stranaka za načela slobodnog tržišnog gospodarstva i održivi razvoj te spremnost Zajednice da doprinese gospodarskim reformama u Crnoj Gori;

UZIMAJUĆI U OBZIR opredijeljenost stranaka za slobodnu trgovinu, u skladu s pravima i obvezama koje proizlaze iz članstva u WTO-u;

UZIMAJUĆI U OBZIR želju stranaka da dalje razvijaju redoviti politički dijalog o bilateralnim i međunarodnim pitanjima od obostranog interesa, uključujući regionalne aspekte, uzimajući u obzir Zajedničku vanjsku i sigurnosnu politiku (ZVSP) Europske unije;

UZIMAJUĆI U OBZIR opredijeljenost stranaka za borbu protiv organiziranog kriminala i jačanje suradnje u borbi protiv terorizma na temelju izjava Europske konferencije od 20. listopada 2001.;

UVJERENE da će Sporazum o stabilizaciji i pridruživanju (dalje u tekstu „ovaj Sporazum”) stvoriti novo ozračje za gospodarske odnose među njima, a prije svega za razvoj trgovine i ulaganja, što su presudni čimbenici za restrukturiranje i modernizaciju;

IMAJUĆI na umu opredijeljenost Crne Gore za usklađivanjem njezinog zakonodavstva u odgovarajućim područjima sa zakonodavstvom Zajednice te za njegovom učinkovitom provedbom;

UZIMAJUĆI U OBZIR volju Zajednice da pruži odlučnu potporu provedbi reformi te da u tom nastojanju koristi sve raspoložive instrumente suradnje i tehničke, financijske i gospodarske pomoći na sveobuhvatnoj, indikativnoj i višegodišnjoj osnovi;

POTVRĐUJUĆI da odredbe ovog Sporazuma iz područja primjene dijela III., glave IV. Ugovora o osnivanju Europske zajednice (dalje u tekstu „Ugovor o EZ-u”) obvezuju Ujedinjenu Kraljevinu i Irsku kao posebne ugovorne stranke, a ne kao dio Zajednice, sve dok Ujedinjena Kraljevina ili Irska (ovisno o slučaju) ne obavijesti Crnu Goru da je preuzela obvezu kao dio Zajednice u skladu s Protokolom o stajalištu Ujedinjene Kraljevine i Irske priložen Ugovoru o EU-u i Ugovor o EZ-u. Isto se primjenjuje na Dansku, u skladu s Protokolom priloženim tim Ugovorima o stajalištu Danske.

PODSJEĆAJUĆI na Zagrebački samit, na kojem je pozvano na daljnje jačanje odnosa između država obuhvaćenih procesom stabilizacije i pridruživanja i Europske unije te na pojačanu regionalnu suradnju;

PODSJEĆAJUĆI da je Solunski samit ojačao proces stabilizacije i pridruživanja kao okvir politike za odnose Europske unije sa zemljama zapadnog Balkana te naglasio perspektivu njihova integriranja u Europsku uniju na temelju njihovog pojedinačnog napretka u procesu reformi i postignućima;

PODSJEĆAJUĆI na potpisivanje Srednjoeuropskog ugovora o slobodnoj trgovini 19. prosinca 2006. u Bukureštu kao sredstva za jačanje sposobnosti regije da privuče ulaganja i poboljša izglede za njezino integriranje u globalno gospodarstvo;

U ŽELJI da uspostave tješnju kulturnu suradnju i razviju razmjene informacija,

SPORAZUMJELI SU SE KAKO SLIJEDI:

Članak 1.

1. Uspostavlja se pridruživanje između Zajednice i njezinih država članica, s jedne strane, i Republike Crne Gore, s druge strane.

2. Ciljevi ovog pridruživanja su:

(a) poduprijeti napore Crne Gore u jačanju demokracije i vladavine prava;

(b) doprinijeti političkoj, gospodarskoj i institucionalnoj stabilnosti u Crnoj Gori te stabilizaciji u regiji;

(c) pružiti prikladan okvir za politički dijalog koji omogućuje razvoj bliskih političkih odnosa među strankama;

(d) poduprijeti napore Crne Gore u razvoju njezine gospodarske i međunarodne suradnje, uključujući usklađivanjem njezinog zakonodavstva sa zakonodavstvom Zajednice;

(e) poduprijeti napore Crne Gore da završi prijelaz na funkcionirajuće tržišno gospodarstvo;

(f) promicati skladne gospodarske odnose i postupno razvijati područje slobodne trgovine između Zajednice i Crne Gore;

(g) razvijati regionalnu suradnju u svim područjima obuhvaćenima ovim Sporazumom.

GLAVA I.

OPĆA NAČELA

Članak 2.

Poštovanje demokratskih načela i ljudskih prava, proglašenih u Općoj deklaraciji o ljudskim pravima i utvrđenih u Konvenciji o zaštiti ljudskih prava i temeljnih sloboda, Helsinškom završnom aktu i Pariškoj povelji za novu Europu, poštovanje načela međunarodnog prava, uključujući punu suradnju s Međunarodnim kaznenim sudom za bivšu Jugoslaviju (MKSJ), te vladavine prava kao i načela tržišnog gospodarstva, u skladu s Dokumentom Bonske konferencije o gospodarskoj suradnji KESS-a, čine temelj unutarnje i vanjske politike stranaka te predstavljaju ključne elemente ovog Sporazuma.

Članak 3.

Borba protiv širenja oružja za masovno uništenje i načina njegove isporuke predstavlja ključan element ovog Sporazuma.

Članak 4.

Ugovorne stranke ponovno potvrđuju važnost koju pridaju provedbi međunarodnih obveza, posebno potpunoj suradnji s MKSJ-om.

Članak 5.

Međunarodni i regionalni mir i stabilnost, razvoj dobrosusjedskih odnosa i poštovanje ljudskih i manjinskih prava od središnjeg su značenja za proces stabilizacije i pridruživanja iz zaključaka Vijeća Europske unije od 21. lipnja 1999. Sklapanje i provedba ovog Sporazuma odvijaju se u okviru zaključaka Vijeća Europske unije od 29. travnja 1997. i temelje se na pojedinačnim postignućima Crne Gore.

Članak 6.

Crna Gora se obvezuje nastaviti jačati suradnju i dobrosusjedske odnose s ostalim zemljama regije, uključujući odgovarajuću razinu uzajamnih ustupaka u pogledu kretanja osoba, robe, kapitala i usluga te razvoj projekata od zajedničkog interesa, posebno onih koji se odnose na upravljanje granicama i borbu protiv organiziranog kriminala, korupcije, pranja novca, nezakonitih migracija i trgovine, uključujući posebno trgovinu ljudima, malokalibarskim oružjem i lakim oružjem te nedopuštenim drogama. Ta obveza predstavlja ključni čimbenik u razvoju odnosa i suradnje među strankama i time pridonosi regionalnoj stabilnosti.

Članak 7.

Stranke ponovno potvrđuju važnost koju pridaju borbi protiv terorizma i provedbi međunarodnih obveza u tom području.

Članak 8.

Pridruživanje se provodi postupno i u potpunosti se ostvaruje u prijelaznom razdoblju od najviše pet godina.

Vijeće za stabilizaciju i pridruživanje (dalje u tekstu „VSP”), osnovano na temelju članka 119., redovito preispituje, u pravilu jednom godišnje, način na koji Crna Gora provodi ovaj Sporazum te usvaja i provodi pravne, administrativne, institucionalne i gospodarske reforme. To se preispitivanje odvija u svjetlu preambule te u skladu s općim načelima ovog Sporazuma. Na odgovarajući način uzima u obzir prioritete utvrđene u Europskom partnerstvu relevantnom za ovaj Sporazum i u skladu je s mehanizmima uspostavljenima u okviru procesa stabilizacije i pridruživanja, posebno izvješćem o napretku u procesu stabilizacije i pridruživanja.

VSP će na temelju tog preispitivanja davati preporuke i može donositi odluke. Ako preispitivanjem budu uočene određene poteškoće, mogu se uputiti mehanizmima za rješavanje sporova uspostavljenima ovim Sporazumom.

Puno pridruživanje ostvaruje se postupno. VSP, najkasnije treće godine od stupanja na snagu ovog Sporazuma, temeljito preispituje primjenu ovog Sporazuma. Na temelju tog preispitivanja, VSP ocjenjuje napredak koji je Crna Gora postigla te može donijeti odluke kojima se uređuju sljedeće faze pridruživanja.

Navedeno preispitivanje neće se primjenjivati na slobodno kretanje robe, za što je predviđen poseban raspored u glavi IV.

Članak 9.

Ovaj je Sporazum u cijelosti usklađen i provodi se u skladu s odgovarajućim odredbama WTO-a, posebno s člankom XXIV. Općeg sporazuma o carinama i trgovini iz 1994. (GATT iz 1994.) i člankom V. Općeg sporazuma o trgovini uslugama (GATS).

GLAVA II.

POLITIČKI DIJALOG

Članak 10.

1. Stranke dalje razvijaju politički dijalog u kontekstu ovog Sporazuma. On prati i učvršćuje približavanje između Europske unije i Crne Gore te pridonosi uspostavi bliskih veza solidarnosti i novih oblika suradnje među strankama.

2. Političkim dijalogom namjerava se posebno promicati:

(a) puna integracija Crne Gore u zajednicu demokratskih država i postupno približavanje Europskoj uniji;

(b) sve veća konvergencija stajališta stranaka o međunarodnim pitanjima, uključujući pitanja u vezi sa ZVSP-om, također kroz razmjenu informacija prema potrebi, posebno o pitanjima koja bi mogla imati bitan utjecaj na stranke;

(c) regionalna suradnja i razvoj dobrosusjedskih odnosa;

(d) zajednički pogledi na sigurnost i stabilnost u Europi, uključujući suradnju u područjima obuhvaćenima ZVSP-om Europske unije.

3. Stranke smatraju da je širenje oružja za masovno uništavanje i sredstava njihove dostave kako državnim tako i nedržavnim akterima predstavlja jednu od najozbiljnijih prijetnji međunarodnoj stabilnosti i sigurnosti. Stranke su stoga suglasne surađivati i pridonositi borbi protiv širenja oružja za masovno uništavanje te sredstava njegove dostave punim poštovanjem i provedbom na nacionalnoj razini svojih postojećih obveza iz međunarodnih ugovora i sporazuma o razoružanju i neširenju, kao i drugih odgovarajućih međunarodnih obveza. Stranke su suglasne da ova odredba predstavlja ključni element ovog Sporazuma i bit će dio političkog dijaloga koji će pratiti i učvršćivati te elemente.

Stranke su nadalje suglasne surađivati i pridonositi suprotstavljanju širenja oružja za masovno uništavanje i sredstava njegove dostave:

(a) poduzimanjem mjera za potpisivanje, ratifikaciju ili pristupanje, prema potrebi, te punu provedbu svih drugih odgovarajućih međunarodnih instrumenata;

(b) uspostavom učinkovitog sustava nacionalne kontrole izvoza, kojim se kontrolira izvoz kao i provoz robe povezane s oružjem za masovno uništavanje, uključujući kontrolu krajnjeg korištenja tehnologija dvojne namjene, i koji sadrži učinkovite kazne za kršenja kontrole izvoza;

(c) politički dijalog o ovom pitanju može se odvijati na regionalnoj osnovi.

Članak 11.

1. Politički dijalog odvija se unutar Vijeća za stabilizaciju i pridruživanje, koje ima opću odgovornost za svako pitanje koje bi stranke željele pred njega iznijeti.

2. Na zahtjev stranaka, politički dijalog može se odvijati i u sljedećim oblicima:

(a) prema potrebi, na sastancima visokih dužnosnika koji predstavljaju Crnu Goru s jedne, i Predsjedništva Vijeća Europske unije, glavnog tajnika/visokog predstavnika za Zajedničku vanjsku i sigurnosnu politiku i Komisije Europskih zajednica (dalje u tekstu „Europska komisija”) s druge strane;

(b) korištenjem u najvećoj mjeri svih diplomatskih kanala među strankama, uključujući i odgovarajuće kontakte u trećim zemljama i u Ujedinjenim narodima, OESS-u, Vijeću Europe i u drugim međunarodnim forumima;

(c) svim drugim sredstvima koja mogu korisno doprinijeti učvršćivanju, razvoju i unaprjeđenju tog dijaloga, uključujući i ona utvrđena u Solunskoj agendi, usvojenoj Zaključcima Europskog vijeća u Solunu 19. i 20. lipnja 2003.

Članak 12.

Politički dijalog na parlamentarnoj razini odvija se u okviru Parlamentarnog odbora za stabilizaciju i pridruživanje, osnovanog na temelju članka 125.

Članak 13.

Politički dijalog može se odvijati u multilateralnom okviru te kao regionalni dijalog u kojem sudjeluju ostale zemlje regije, uključujući i dijalog unutar Foruma EU - Zapadni Balkan.

GLAVA III.

REGIONALNA SURADNJA

Članak 14.

U skladu sa svojom opredijeljenošću za međunarodni i regionalni mir i stabilnost te za razvoj dobrosusjedskih odnosa, Crna Gora aktivno promiče regionalnu suradnju. Zajednica može programima pomoći, odnosno programima tehničke pomoći, može podupirati regionalne ili prekogranične projekte.

Kada god Crna Gora namjerava jačati suradnju s jednom od zemalja navedenih u člancima 15., 16. i 17., o tome obavješćuje i savjetuje se sa Zajednicom i njezinim državama članicama, u skladu s odredbama utvrđenima u glavi X.

Crna Gora u cijelosti provodi postojeće bilateralne sporazume koji su dogovoreni na temelju Memoranduma o razumijevanju o olakšavanju i liberalizaciji trgovine, koji je Srbija i Crna Gora potpisala u Bruxellesu 27. lipnja 2001., i Srednjoeuropskog ugovora o slobodnoj trgovini, koji je potpisan u Bukureštu 19. prosinca 2006.

Članak 15.

Suradnja s drugim zemljama koje su potpisale Sporazum o stabilizaciji i pridruživanju

Nakon potpisivanja ovog Sporazuma, Crna Gora započinje pregovore sa zemljama koje su već potpisale Sporazum o stabilizaciji i pridruživanju s ciljem sklapanja bilateralnih konvencija o regionalnoj suradnji čiji je cilj povećanje opsega suradnje između dotičnih zemalja.

Glavni elementi tih ugovora su:

(a) politički dijalog;

(b) uspostava područja slobodne trgovine, u skladu s odgovarajućim odredbama WTO-a;

(c) uzajamni ustupci u pogledu kretanja radnika, poslovnoga nastana, pružanja usluga, tekućih plaćanja i kretanja kapitala kao i drugih politika u vezi s kretanjem osoba na razini koja je jednaka razini predviđenoj ovim Sporazumom;

(d) odredbe o suradnji u drugim područjima, bez obzira na to jesu li ili nisu obuhvaćena ovim Sporazumom, posebno u području pravde, slobode i sigurnosti.

Prema potrebi, te konvencije sadrže odredbe o stvaranju potrebnih institucionalnih mehanizama.

Te se konvencije sklapaju u roku od dvije godine od stupanja na snagu ovog Sporazuma. Spremnost Crne Gore da sklopi takve konvencije bit će uvjet za daljnji razvoj odnosa između Crne Gore i Europske unije.

Crna Gora pokreće slične pregovore s preostalim zemljama regije kada te zemlje potpišu Sporazum o stabilizaciji i pridruživanju.

Članak 16.

Suradnja s drugim zemljama obuhvaćenima procesom stabilizacije i pridruživanja

Crna Gora provodi regionalnu suradnju s ostalim zemljama koje su obuhvaćene procesom stabilizacije i pridruživanja u nekim ili u svim područjima suradnje obuhvaćenima ovim Sporazumom, posebno u onima koja su od zajedničkog interesa. Takva suradnja uvijek treba biti u skladu s načelima i ciljevima ovog Sporazuma.

Članak 17.

Suradnja sa zemljama kandidatima za pristup Europskoj uniji koje nisu obuhvaćene PSP-om

1. Crna Gora treba jačati suradnju i sklopiti konvenciju o regionalnoj suradnji sa svakom zemljom kandidatom za pristup Europskoj uniji u bilo kojem području suradnje obuhvaćenom ovim Sporazumom. Cilj takve konvencije trebalo bi biti postupno usklađivanje bilateralnih odnosa između Crne Gore i te zemlje s odgovarajućim dijelom odnosa između Zajednice i njezinih država članica i te zemlje.

2. Crna Gora započinje pregovore s Turskom, koja je uspostavila carinsku uniju sa Zajednicom, s ciljem sklapanja, na obostranu korist, Sporazuma o uspostavi područja slobodne trgovine u skladu s člankom XXIV. GATT-a iz 1994. te o liberalizaciji poslovnog nastana i pružanja usluga između njih, na razini jednakoj onoj iz ovog Sporazuma, u skladu s člankom V. GATS-a.

Ti pregovori trebaju započeti u najkraćem mogućem roku, s ciljem sklapanja gore navedenog Sporazuma prije kraja prijelaznog razdoblja iz članka 18. stavka 1.

GLAVA IV.

SLOBODNO KRETANJE ROBE

Članak 18.

1. Zajednica i Crna Gora postupno uspostavljaju područje slobodne trgovine tijekom razdoblja od najviše pet godina, počevši od stupanja na snagu ovog Sporazuma u skladu s odredbama ovog Sporazuma i odredbama GATT-a iz 1994. i WTO-a. Pritom uzimaju u obzir posebne zahtjeve utvrđene dalje u tekstu.

2. Na razvrstavanje robe u trgovini među strankama primjenjuje se Kombinirana nomenklatura.

3. Za potrebe ovog Sporazuma, carine i davanja s istovrsnim učinkom kao carine uključuju svaku carinu ili davanje bilo kakve vrste koja je uvedena u vezi s uvozom ili izvozom robe, uključujući svaki oblik dodatnog poreza ili dodatne naknade u vezi s takvim uvozom ili izvozom, ali ne uključuju bilo kakva:

(a) davanja istovrsna nacionalnom porezu uvedenom u skladu s odredbama stavka 2. članka III. GATT-a iz 1994.;

(b) antidampinške ili kompenzacijske mjere;

(c) pristojbe ili davanja razmjerna troškovima pružene usluge.

4. Za svaki je proizvod osnovna carina na koju će se primjenjivati postupna sniženja carina određena u ovom Sporazumu:

(a) Zajednička carinska tarifa Zajednice uspostavljena u skladu s Uredbom Vijeća (EEZ) br. 2658/871 (1) koja se stvarno primjenjuje erga omnes na dan potpisivanja ovog Sporazuma;

(b) Carinska tarifa Crne Gore, koja je u primjeni (2).

5. Ako se nakon potpisivanja ovog Sporazuma primijeni bilo kakvo sniženje carina na osnovi erga omnes, posebno sniženja koja proizlaze iz:

(a) pregovora o carinama u WTO-u; ili

(b) u slučaju da Crna Gora pristupi WTO-u; ili

(c) naknadnih sniženja nakon pristupanja Crne Gore WTO-u,

takve snižene carine zamjenjuju osnovnu carinu iz stavka 4. od datuma od kojeg se takva sniženja primjenjuju.

6. Zajednica i Crna Gora međusobno dostavljaju svoje osnovne carine i sve njihove promjene.

POGLAVLJE I.

Industrijski proizvodi

Članak 19.

Definicija

1. Odredbe ovog poglavlja primjenjuju se na proizvode podrijetlom iz Zajednice ili iz Crne Gore navedene u poglavljima 25. do 97. Kombinirane nomenklature, uz izuzetak proizvoda navedenih u Prilogu I. stavku I. točki ii. Sporazuma WTO-a o poljoprivredi.

2. Trgovina proizvodima obuhvaćenima Ugovorom o osnivanju Europske zajednice za atomsku energiju odvija se među strankama u skladu s odredbama tog Ugovor.

Članak 20.

Ustupci Zajednice za industrijske proizvode

1. Stupanjem na snagu ovog Sporazuma ukidaju se carine na uvoz u Zajednicu industrijskih proizvoda podrijetlom iz Crne Gore i davanja s istovrsnim učinkom.

2. Stupanjem na snagu ovog Sporazuma ukidaju se količinska ograničenja na uvoz u Zajednicu industrijskih proizvoda podrijetlom iz Crne Gore i mjere s istovrsnim učinkom.

Članak 21.

Ustupci Crne Gore za industrijske proizvode

1. Stupanjem na snagu ovog Sporazuma ukidaju se carine na uvoz u Crnu Goru industrijskih proizvoda podrijetlom iz Crne Gore, osim proizvoda navedenih u Prilogu I.

2. Stupanjem na snagu ovog Sporazuma ukidaju se davanja s istovrsnim učinkom kao carine na uvoz u Crnu Goru industrijskih proizvoda podrijetlom iz Zajednice.

3. Carine na uvoz u Crnu Goru industrijskih proizvoda podrijetlom iz Zajednice, navedenih u Prilogu I., postupno se snižavaju i ukidaju u skladu s rasporedom navedenim u tom Prilogu.

4. Datumom stupanja na snagu ovog Sporazuma ukidaju se količinska ograničenja na uvoz u Crnu Goru industrijskih proizvoda podrijetlom iz Zajednice i mjere s istovrsnim učinkom.

Članak 22.

Carine i ograničenja izvoza

1. Stupanjem na snagu ovog Sporazuma Zajednica i Crna Gora u međusobnoj trgovini ukidaju sve uvozne carine i davanja s istovrsnim učinkom.

2. Stupanjem na snagu ovog Sporazuma Zajednica i Crna Gora u međusobno ukidaju sva količinska ograničenja i mjere s istovrsnim učinkom.

Članak 23.

Brža sniženja carina

Crna Gora izjavljuje svoju spremnost sniziti carine u trgovini sa Zajednicom u kraćem roku od onoga predviđenog člankom 21. ako njezino opće gospodarsko stanje i stanje u odnosnom gospodarskom sektoru to dopuštaju.

Vijeće za stabilizaciju i pridruživanje u vezi s tim analizira stanje i daje odgovarajuće preporuke.

POGLAVLJE II.

Poljoprivreda i ribarstvo

Članak 24.

Definicija

1. Odredbe ovog poglavlja primjenjuju se na trgovinu poljoprivrednim proizvodima i proizvodima ribarstva podrijetlom iz Zajednice ili iz Crne Gore.

2. Pojam „poljoprivredni proizvodi i proizvodi ribarstva” odnosi se na proizvode navedene u poglavljima 1. do 24. Kombinirane nomenklature i proizvode navedene u Prilogu I. stavku I. točki ii. Sporazuma WTO-a o poljoprivredi.

3. Ova definicija uključuje ribe i proizvode ribarstva obuhvaćene poglavljem 3., tarifnim brojevima 1604 i 1605 i tarifnim podbrojevima 0511 91, 2301 20 i ex 1902 20 („punjena tjestenina s masenim udjelom riba, rakova, mekušaca ili drugih vodenih beskralješnjaka većim od 20 %“).

Članak 25.

Prerađeni poljoprivredni proizvodi

Protokol 1. utvrđuje trgovinske aranžmane za prerađene poljoprivredne proizvode koji su u njemu navedeni.

Članak 26.

Ustupci Zajednice za uvoz poljoprivrednih proizvoda podrijetlom iz Crne Gore

1. Od datuma stupanja na snagu ovog Sporazuma, Zajednica ukida sva količinska ograničenja i mjere s istovrsnim učinkom na uvoz poljoprivrednih proizvoda podrijetlom iz Crne Gore.

2. Od datuma stupanja na snagu ovog Sporazuma, Zajednica ukida carine i davanja s istovrsnim učinkom na uvoz poljoprivrednih proizvoda podrijetlom iz Crne Gore, osim proizvoda iz tarifnih brojeva 0102, 0201, 0202, 1701, 1702 i 2204 Kombinirane nomenklature.

Za proizvode obuhvaćene poglavljima 7. i 8. Kombinirane nomenklature, za koje Zajednička carinska tarifa predviđa primjenu ad valorem carina i specifičnih carina, ukidanje se primjenjuje samo na ad valorem dio carine.

3. Od datuma stupanja na snagu ovog Sporazuma, Zajednica utvrđuje carine koje se primjenjuju na uvoz u Zajednicu proizvoda od junetine (baby-beef) utvrđenih u Prilogu II., koji su podrijetlom iz Crne Gore, na 20 % ad valorem carine i 20 % specifične carine utvrđene u Zajedničkoj carinskoj tarifi, u okviru godišnje carinske kvote od 800 tona iskazanih u težini trupova.

Članak 27.

Ustupci Crne Gore za poljoprivredne proizvode

1. Od datuma stupanja na snagu ovog Sporazuma, Crna Gora ukida sva količinska ograničenja i mjere s istovrsnim učinkom na uvoz poljoprivrednih podrijetlom iz Zajednice.

2. Od datuma stupanja na snagu ovog Sporazuma, Crna Gora:

(a) ukida carine koje se primjenjuju na uvoz određenih poljoprivrednih proizvoda podrijetlom iz Zajednice, navedenih u Prilogu III.(a);

(b) postupno snižava carine koje se primjenjuju na uvoz određenih poljoprivrednih proizvoda podrijetlom iz Zajednice, navedenih u Prilogu III.(b), u skladu s rasporedom utvrđenim za svaki proizvod u tom prilogu;

(c) postupno snižava, na 50 %, carine koje se primjenjuju na uvoz određenih poljoprivrednih proizvoda podrijetlom iz Zajednice, navedenih u Prilogu III.(c), u skladu s rasporedom utvrđenim za svaki proizvod u tom Prilogu.

Članak 28.

Protokol o vinima i jakim alkoholnim pićima

Aranžmani koji se primjenjuju na vina i jaka alkoholna pića iz Protokola 2. utvrđeni su u tom protokolu.

Članak 29.

Ustupci Zajednice za ribu i proizvode ribarstva

1. Od datuma stupanja na snagu ovog Sporazuma, Zajednica ukida sva količinska ograničenja i mjere s istovrsnim učinkom na uvoz ribe i proizvoda ribarstva podrijetlom iz Crne Gore.

2. Od datuma stupanja na snagu ovog Sporazuma, Zajednica ukida sve carine i mjere s istovrsnim učinkom na uvoz ribe i proizvoda ribarstva podrijetlom iz Crne Gore, osim onih navedenih u Prilogu IV. Proizvodi navedeni u Prilogu IV. podliježu odredbama koje su utvrđene u tom prilogu.

Članak 30.

Ustupci Crne Gore za ribu i proizvode ribarstva

1. Od datuma stupanja na snagu ovog Sporazuma, Crna Gora ukida sva količinska ograničenja i mjere s istovrsnim učinkom na uvoz ribe i proizvoda ribarstva podrijetlom iz Zajednice.

2. Od datuma stupanja na snagu ovog Sporazuma, Crna Gora ukida sve carine i mjere s istovrsnim učinkom na uvoz ribe i proizvoda ribarstva podrijetlom iz Zajednice, osim onih navedenih u Prilogu V. Proizvodi navedeni u Prilogu V. podliježu odredbama koje su utvrđene u tom prilogu.

Članak 31.

Klauzula o preispitivanju

Uzimajući u obzir opseg trgovine poljoprivrednim proizvodima i proizvodima ribarstva među strankama, njihovu posebnu osjetljivost, pravila zajedničkih politika Zajednice te politike poljoprivrede i ribarstva Crne Gore i ulogu poljoprivrede i ribarstva u gospodarstvu Crne Gore te posljedice multilateralnih trgovinskih pregovora u okviru WTO-a, kao i moguće pristupanje Crne Gore WTO-u, Zajednica i Crna Gora unutar Vijeća za stabilizaciju i pridruživanje, najkasnije u roku od tri godine nakon stupanja na snagu ovog Sporazuma, za svaki pojedinačni proizvod, propisno i na uzajamnoj osnovi, ispitati mogućnosti za međusobno odobravanje daljnjih ustupaka s ciljem provođenja veće liberalizacije trgovine poljoprivrednim proizvodima i proizvodima ribarstva.

Članak 32.

Zaštitna klauzula u vezi s poljoprivredom i ribarstvom

Neovisno o drugim odredbama ovog Sporazuma, a posebno članka 41., te s obzirom na osobitu osjetljivost tržišta poljoprivrednih proizvoda i proizvoda ribarstva, ako uvoz proizvoda podrijetlom iz jedne stranke koji su predmet ustupaka odobrenih na temelju članaka 25., 26., 27., 28., 29. i 30. prouzroči ozbiljan poremećaj tržištâ ili domaćih regulatornih mehanizama u drugoj stranci, obje stranke odmah započinju savjetovanja radi pronalaženja odgovarajućeg rješenja. Do postizanja takvog rješenja, dotična stranka može poduzeti odgovarajuće mjere koje smatra potrebnim.

Članak 33.

Zaštita zemljopisnih oznaka za poljoprivredne proizvode i proizvode ribarstva te prehrambene proizvode, izuzev vina i jakih alkoholnih pića

1. Crna Gora pruža zaštitu zemljopisnih oznaka Zajednice registriranih u Zajednici na temelju Uredbe Vijeća (EZ) br. 510/2006 od 20. ožujka 2006., o zaštiti zemljopisnih oznaka i oznaka izvornosti poljoprivrednih i prehrambenih proizvoda (3), u skladu s uvjetima ovog članka. Zemljopisne oznake Crne Gore prihvatljive su za registraciju u Zajednici prema uvjetima određenima u toj Uredbi.

2. Crna Gora na svojem državnom području zabranjuje svaku upotrebu naziva zaštićenih u Zajednici za usporedive proizvode koji nisu u skladu sa specifikacijom zemljopisne oznake. Zabrana se primjenjuje čak i kada je navedeno istinito zemljopisno podrijetlo robe, kada se dotična oznaka zemljopisnog podrijetla koristi u prijevodu i kada je naziv popraćen izrazima kao što su „vrsta”, „tip”, „stil”, „imitacija”, „metoda” ili drugim sličnim izrazima.

3. Crna Gora odbija registraciju žiga čija upotreba odgovara slučajevima iz stavka 2.

4. Žigovi čija upotreba odgovara slučajevima iz stavka 2., koji su registrirani u Crnoj Gori ili su nastali upotrebom, prestaju se upotrebljavati nakon 1. siječnja 2009. Međutim, to se ne primjenjuje na žigove registrirane u Crnoj Gori i žigove nastale upotrebom koji su vlasništvo državljana trećih zemalja, pod uvjetom da svojom naravi na bilo koji način ne obmanjuju javnost u pogledu kvalitete, specifikacije i zemljopisnog podrijetla robe.

5. Svaka upotreba zemljopisnih oznaka zaštićenih u skladu sa stavkom 1. kao izraza uvriježenih u svakodnevnom govoru kao uobičajeni naziv za takvu robu u Crnoj Gori, prestaje najkasnije 1. siječnja 2009.

6. Crna Gora osigurava da roba izvezena iz njezinog državnog područja nakon 1. siječnja 2009. ne krši odredbe ovog članka.

7. Crna Gora osigurava zaštitu iz stavaka 1. do 6. na vlastitu inicijativu kao i na zahtjev zainteresirane stranke.

POGLAVLJE III.

Zajedničke odredbe

Članak 34.

Područje primjene

Odredbe ovog poglavlja primjenjuju se na trgovinu svim proizvodima među strankama, osim ako je drukčije predviđeno ovim Sporazumom ili Protokolom 1.

Članak 35.

Povoljniji ustupci

Odredbe ove glave ni na koji način ne utječu na unilateralnu primjenu povoljnijih mjera bilo koje stranke.

Članak 36.

Mirovanje

1. Od datuma stupanja na snagu ovog Sporazuma u trgovini između Zajednice i Crne Gore ne uvode se nikakve nove uvozne ili izvozne carine ili davanja s istovrsnim učinkom, niti se povećavaju one koje se već primjenjuju.

2. Od datuma stupanja na snagu ovog Sporazuma u trgovini između Zajednice i Crne Gore ne uvodi se nikakvo novo količinsko ograničenje ili mjera s istovrsnim učinkom, niti se postojeće ne čine restriktivnijima.

3. Ne dovodeći u pitanje ustupke odobrene na temelju članaka 26., 27., 28., 29. i 30., odredbe stavaka 1. i 2. ovog članka ni na koji način ne ograničavaju vođenje politika Crne Gore i Zajednice u području poljoprivrede i ribarstva ni poduzimanje bilo kakvih mjera na temelju tih politika, u mjeri u kojoj to ne utječe na uvozni režim iz priloga II. do V. i Protokola 1.

Članak 37.

Zabrana fiskalne diskriminacije

1. Zajednica i Crna Gora suzdržavaju se od uvođenja i ukidaju gdje postoje svaku mjeru ili praksu unutarnje fiskalne naravi kojom se, izravno ili neizravno, uvodi diskriminacija između proizvoda jedne stranke i istovjetnih proizvoda podrijetlom s državnog područja druge stranke.

2. Za proizvode koji se izvoze na državno područje jedne stranke ne može se ostvariti povrat unutarnjih neizravnih poreza u iznosu koji premašuje iznos neizravnog poreza koji uveden za njih.

Članak 38.

Carine fiskalne naravi

Odredbe o ukidanju uvoznih carina primjenjuju se i na carine fiskalne naravi.

Članak 39.

Carinske unije, područja slobodne trgovine i prekogranični aranžmani

1. Ovaj Sporazum ne sprečava održavanje ili uspostavu carinskih unija, područja slobodne trgovine ili aranžmana o pograničnoj trgovini, osim u mjeri u kojoj oni mijenjanju trgovinske aranžmane predviđene ovim Sporazumom.

2. Tijekom prijelaznog razdoblja navedenog u članku 18., ovaj Sporazum ne utječe na provedbu posebnih preferencijalnih aranžmana kojima se uređuje kretanje robe, koji su utvrđeni pograničnim sporazumima prethodno sklopljenim između jedne ili više država članica i Srbije i Crne Gore, ili koji proizlaze iz bilateralnih sporazuma navedenih u glavi III. koje je sklopila Crna Gora radi promicanja regionalne trgovine.

3. U okviru Vijeća za stabilizaciju i pridruživanje održavaju se savjetovanja među strankama u vezi sa sporazumima opisanima u stavcima 1. i 2. ovog članka te, ako je to zatraženo, u vezi s drugim bitnim pitanjima koja se odnose na njihove trgovinske politike prema trećim zemljama. Posebno u slučaju pristupanja treće zemlje Uniji, takva savjetovanja održavaju se kako bi se osiguralo uzimanje u obzir obostranih interesa Zajednice i Crne Gore navedenih u ovom Sporazumu.

Članak 40.

Damping i subvencije

1. Nijedna odredba ovog Sporazuma ne sprečava bilo koju stranku da poduzima zaštitne trgovinske mjere u skladu sa stavkom 2. ovog članka i člankom 41.

2. Ako jedna stranka utvrdi da se u trgovini s drugom strankom provodi damping i/ili subvencioniranje protiv kojeg se mogu uvesti kompenzacijske mjere, ta stranka može poduzeti odgovarajuće mjere protiv takvoga djelovanja u skladu sa Sporazumom WTO-a o provedbi članka VI. GATT-a iz 1994. ili u skladu sa Sporazumom WTO-a o subvencijama i kompenzacijskim mjerama te s odgovarajućim domaćim zakonodavstvom.

Članak 41.

Zaštitna klauzula

1. Na odnose među strankama primjenjuju se odredbe članka XIX. GATT-a iz 1994. i Sporazuma WTO-a o zaštitnim mjerama.

2. Neovisno o stavku 1. ovog članka, ako se bilo koji proizvod jedne stranke uvozi na državno područje druge stranke u toliko povećanim količinama i pod takvim uvjetima da to uzrokuje ili bi moglo prouzročiti:

(a) ozbiljnu štetu domaćoj industriji istovjetnih ili izravno konkurentnih proizvoda na državnom području stranke uvoznice ili

(b) ozbiljne poremećaje u bilo kojem gospodarskom sektoru ili poteškoće koje bi mogle izazvati ozbiljno pogoršanje gospodarskih prilika u nekoj regiji stranke uvoznice,

stranka uvoznica može poduzeti odgovarajuće bilateralne zaštitne mjere pod uvjetima i u skladu s postupcima utvrđenima ovim člankom.

3. Bilateralne zaštitne mjere usmjerene na uvoz iz druge stranke ne premašuju ono što je potrebno za rješavanje problema, kako je utvrđeno u stavku 2., do kojih je došlo zbog primjene ovog Sporazuma. Donesene zaštitne mjere trebale bi se sastojati od suspenzije povećanja ili smanjenja marže povlastica predviđenih ovim Sporazumom za dotični proizvod do najvećeg ograničenja koje odgovara osnovnoj carini iz članka 18. stavka 4. točaka (a) i (b) i stavka 5. za taj proizvod. Takve mjere sadržavaju jasne elemente koji postupno vode njihovu ukidanju najkasnije do kraja utvrđenog razdoblja i ne provode dulje od dvije godine.

U krajnje izvanrednim okolnostima, mjere se mogu produžiti za dodatno razdoblje od najviše dvije godine. Nijedna bilateralna zaštitna mjera ne primjenjuje se na uvoz proizvoda koji je prethodno bio predmet takve mjere, najmanje četiri godine od isteka te mjere.

4. U slučajevima navedenima u ovom članku, prije poduzimanja mjera koje se njime predviđaju ili u slučajevima na koje se primjenjuje stavak 5. točka (b) ovog članka, Zajednica sa svoje strane ili Crna Gora sa svoje, ovisno o slučaju, u najkraćem mogućem roku Vijeću za stabilizaciju i pridruživanje dostavljaju sve odgovarajuće podatke potrebne za temeljito ispitivanje situacije, s ciljem pronalaženja rješenja koje je prihvatljivo za dotične stranke.

5. Na provedbu stavaka 1., 2., 3. i 4. primjenjuju se sljedeće odredbe:

(a) Problemi koji nastanu zbog situacije iz ovog članka odmah se upućuju na ispitivanje Vijeću za stabilizaciju i pridruživanje, koje može donijeti bilo kakvu odluku potrebnu za otklanjanje takvih problema. Ako Vijeće za stabilizaciju i pridruživanje ili stranka izvoznica ne donesu odluku kojom se otklanjaju problemi ili ako se ne postigne nikakvo drugo zadovoljavajuće rješenje u roku od 30 dana od upućivanja predmeta Vijeću za stabilizaciju i pridruživanje, stranka uvoznica može donijeti odgovarajuće mjere za rješavanje problema u skladu s ovim člankom. Pri odabiru zaštitnih mjera, prednost se mora dati mjerama koje najmanje ometaju funkcioniranje aranžmana utvrđenih ovim Sporazumom. Zaštitne mjere primijenjene u skladu s člankom XIX. GATT-a iz 1994. i Sporazuma WTO-a o zaštitnim mjerama zadržavaju razinu/maržu povlastice odobrene na temelju ovog Sporazuma.

(b) Ako zbog iznimnih i kritičnih okolnosti koje zahtijevaju hitno djelovanje nije moguće prethodno obavješćivanje ili ispitivanje, ovisno o slučaju, dotična stranka može, u situacijama navedenima u ovom članku, odmah primijeniti privremene mjere koje su potrebne za rješavanje te situacije i o tome bez odlaganja obavješćuje drugu stranku.

O zaštitnim mjerama odmah se obavješćuje Vijeće za stabilizaciju i pridruživanje koje se o njima periodično savjetuje, posebno s ciljem uspostave rokova za njihovo ukidanje čim to okolnosti dopuste.

6. Ako Zajednica s jedne strane ili Crna Gora s druge strane na uvoz proizvoda koji bi mogao izazvati probleme iz ovog članka primijene administrativnom postupku čija je svrha brzo pružanje podataka o kretanju trgovinskih tokova, o tome obavješćuje drugu stranku.

Članak 42.

Klauzula o nestašici

1. Ako postupanje u skladu s odredbama ove glave dovodi do:

(a) ozbiljne nestašice ili opasnosti od nestašice prehrambenih ili drugih proizvoda bitnih za stranku izvoznicu; ili

(b) ponovnog izvoza u treću zemlju proizvoda za koji stranka izvoznica primjenjuje količinska izvozna ograničenja, izvozne carine ili mjere ili davanja s istovjetnim učinkom te ako gore navedene situacije izazovu ili bi mogle izazvati veće poteškoće za stranku izvoznicu,

ta stranka može poduzeti odgovarajuće mjere pod uvjetima i u skladu s postupcima utvrđenima ovim člankom.

2. Pri odabiru mjera, prioritet se mora dati mjerama koje najmanje ometaju funkcioniranje aranžmana iz ovog Sporazuma. Takve se mjere ne primjenjuju na način koji bi predstavljao sredstvo za proizvoljnu ili neopravdanu diskriminaciju u slučajevima u kojima prevladavaju jednaki uvjeti, ili sredstvo prikrivenoga ograničavanja trgovine i ukidaju kada okolnosti više ne opravdavaju njihovu primjenu.

3. Prije poduzimanja mjera predviđenih stavkom 1. ili u najkraćem mogućem roku u slučajevima na koje se primjenjuje stavak 4., Zajednica ili Crna Gora, ovisno o slučaju, Vijeću za stabilizaciju i pridruživanje dostavlja sve odgovarajuće podatke s ciljem pronalaženja rješenja koje je prihvatljivo za stranke. Stranke se unutar Vijeća za stabilizaciju i pridruživanje mogu usuglasiti o bilo kakvom sredstvu koje je potrebno za otklanjanje poteškoća. Ako se u roku od 30 dana od upućivanja predmeta Vijeću za stabilizaciju i pridruživanje ne postigne dogovor, stranka izvoznica može primijeniti mjere iz ovog članka na izvoz dotičnog proizvoda.

4. Ako zbog iznimnih i kritičnih okolnosti koje zahtijevaju hitno djelovanje nije moguće prethodno obavješćivanje ili ispitivanje, ovisno o slučaju, Zajednica ili Crna Gora može odmah primijeniti mjere opreza koje su potrebne za rješenje situacije i o tome bez odlaganja obavješćuje drugu stranku.

5. O mjerama koje su primijenjene na temelju ovog članka odmah se obavješćuje Vijeće za stabilizaciju i pridruživanje koje se o njima periodično savjetuje, posebno s ciljem uspostave rokova za njihovo ukidanje čim to okolnosti dopuste.

Članak 43.

Državni monopoli

U vezi sa svim državnim monopolima tržišne naravi, Crna Gora osigurava da do stupanja na snagu ovog Sporazuma ne bude diskriminacije između državljana država članica i državljana Crne Gore u pogledu uvjeta pod kojima se roba nabavlja i stavlja na tržištu.

Članak 44.

Pravila o podrijetlu

Osim ako nije drukčije predviđeno ovim Sporazumom, Protokol 3. utvrđuje pravila o podrijetlu za primjenu odredaba ovog Sporazuma.

Članak 45.

Dopuštena ograničenja

Ovaj Sporazum ne isključuju zabrane ili ograničenja uvoza, izvoza ili provoza roba koji su opravdani razlozima javnog morala, javnog poretka ili javne sigurnosti; zaštite zdravlja i života ljudi, životinja i biljaka; zaštite nacionalnog blaga umjetničke, povijesne ili arheološke vrijednosti ili zaštitu intelektualnog, industrijskog ili trgovačkog vlasništva ili pravila koja se odnose na zlato i srebro. Međutim, te zabrane ili ograničenja ne smiju biti sredstvo proizvoljne diskriminacije ili prikrivenog ograničavanja trgovine među strankama.

Članak 46.

Uskraćivanje administrativne suradnje

1. Stranke su suglasne da je administrativna suradnja ključna za provedbu i kontrolu povlaštenog tretmana odobrenog na temelju ove glave i naglašavaju svoju predanost borbi protiv nepravilnosti i prijevare u carinskim i povezanim pitanjima.

2. Ako stranka na temelju objektivnih informacija utvrdi uskraćivanje administrativne suradnje i/ili nepravilnosti ili prijevaru u skladu s ovom glavom, dotična stranka može odgovarajući povlašteni tretman dotičnog ili dotičnih proizvoda privremeno suspendirati u skladu s ovim člankom.

3. Za potrebe ovog članka uskraćivanje administrativne suradnje znači, između ostalog:

(a) višekratno neispunjenje obveza provjere statusa podrijetla dotičnog ili dotičnih proizvoda;

(b) višekratno odbijanje ili nepotrebno kašnjenje provedbe i/ili dostave rezultata naknadne provjere dokaza o podrijetlu;

(c) višekratno odbijanje ili nepotrebno kašnjenje pribavljanja odobrenja za provođenje zadataka administrativne suradnje za provjeru vjerodostojnosti dokumenata ili točnosti informacija relevantnih za odobrenje dotičnog povlaštenog tretmana.

Za potrebe ovog članka, nepravilnosti ili prijevara mogu se utvrditi, između ostalog, ako se uvoz robe koji premašuje uobičajenu razinu proizvodnje i izvozne sposobnosti druge stranke bez zadovoljavajućeg objašnjenja naglo poveća, a to je povezano s objektivnim informacijama o nepravilnostima ili prijevari.

4. Primjena privremene suspenzije podliježe sljedećim uvjetima:

(a) Stranka koja na temelju objektivnih informacija utvrdi uskraćivanje administrativne suradnje i/ili nepravilnosti ili prijevaru, bez nepotrebnog odlaganja obavješćuje Odbor za stabilizaciju i pridruživanje o svojem nalazu zajedno s objektivnim informacijama i započinje savjetovanja u okviru Odbora za stabilizaciju i pridruživanje na temelju svih odgovarajućih informacija i objektivnih nalaza, s ciljem postizanja rješenja koje je prihvatljivo za obje stranke.

(b) Ako se stranke koje su započele savjetovanja u okviru Odbora za stabilizaciju i pridruživanje kako je gore predviđeno, u roku od tri mjeseca od obavijesti ne usuglase o prihvatljivom rješenju, dotična stranka može privremeno obustaviti odgovarajući povlašteni tretman dotičnog ili dotičnih proizvoda. Obavijest o privremenoj suspenziji dostavlja se Odboru za stabilizaciju i pridruživanje bez nepotrebnog odlaganja.

(c) Privremene suspenzije na temelju ovog članka ograničene su na privremene suspenzije koje su potrebne kako bi se zaštitili financijski interesi dotične stranke. Ne primjenjuju se dulje od šest mjeseci, a taj se rok može produljiti. O privremenim se suspenzijama odmah nakon njihova usvajanja obavješćuje Odbor za stabilizaciju i pridruživanje. U okviru Odbora za stabilizaciju i pridruživanje provode se periodična savjetovanja posebno s ciljem njihova ukidanja čim prestanu uvjeti za njihovu primjenu.

5. Istodobno s obavijesti koja se u skladu sa stavkom 4. točkom (a) ovog članka daje Odboru za stabilizaciju i pridruživanje, dotična stranka u svojem službenom listu objavljuje obavijest za uvoznike. U obavijesti za uvoznike potrebno je navesti da je za dotični proizvod utvrđeno, na temelju objektivnih informacija, uskraćivanje administrativne suradnje i/ili nepravilnosti ili prijevara.

Članak 47.

U slučaju da nadležna tijela učine pogrešku u propisnom vođenju povlaštenog sustava izvoza, a posebno u primjeni odredaba Protokola 3. uz ovaj Sporazum, i ako zbog te pogreške nastanu posljedice u području uvoznih carina, ugovorna stranka koja je suočena s takvim posljedicama može od Odbora za stabilizaciju i pridruživanje zatražiti da ispita mogućnosti donošenja svih odgovarajućih mjera za rješenje te situacije.

Članak 48.

Primjena ovog Sporazuma ne dovodi u pitanje primjenu odredaba prava Zajednice na Kanarske otoke.

GLAVA V.

KRETANJE RADNIKA, POSLOVNI NASTAN, PRUŽANJE USLUGA, KRETANJE KAPITALA

POGLAVLJE I.

Kretanje radnika

Članak 49.

1. Pridržavajući se uvjeta i načina koji se primjenjuju u svakoj državi članici:

(a) u tretmanu koji je odobren za radnike koji su državljani Crne Gore i koji su zakonito zaposleni na državnom području države članice ne smije biti nikakve diskriminacije na temelju državljanstva u pogledu radnih uvjeta, naknade za rad ili otpuštanja s radnog mjesta u usporedbi s državljanima te države članice;

(b) bračni drug i djeca radnika, koji je zakonito zaposlen na državnom području države članice, a koji zakonito borave na njezinom državnom području, uz izuzetak sezonskih radnika i radnika koji dolaze na temelju bilateralnih sporazuma u smislu članka 50., osim ako takvim sporazumima nije drukčije predviđeno, imaju pristup tržištu rada te države članice tijekom razdoblja zaposlenja koje je odobreno tom radniku.

2. Pridržavajući se uvjeta i načina koji se primjenjuju u toj Republici, Crna Gora radnicima koji su državljani države članice i koji su zakonito zaposleni na njezinom državnom području, te njihovom bračnom drugu i djeci koji zakonito borave u Crnoj Gori, odobriti tretman iz stavka 1.

Članak 50.

1. Uzimajući u obzir situaciju na tržištu rada u državama članicama i podložno njihovom zakonodavstvu te u skladu s pravilima koja su u tim državama članicama na snazi u području mobilnosti radnika:

(a) potrebno je očuvati i, ako je to mogućne, poboljšati postojeće pogodnosti pristupa zapošljavanju koje države članice odobravaju radnicima iz Crne Gore na temelju bilateralnih sporazuma;

(b) ostale države članice ispituju mogućnost sklapanja sličnih sporazuma.

2. Vijeće za stabilizaciju i pridruživanje nakon tri godine ispituje odobravanje drugih poboljšanja, uključujući pogodnosti za pristup stručnoj izobrazbi, a u skladu s pravilima i postupcima koji su na snazi u državama članicama i uzimajući u obzir situaciju na tržištu rada u državama članicama i u Zajednici.

Članak 51.

1. Utvrđuju se pravila za koordinaciju sustava socijalne sigurnosti za radnike s državljanstvom Crne Gore koji su zakonito zaposleni na državnom području države članice i za članove njihovih obitelji koji zakonito borave na njezinom državnom području. U tu svrhu, Vijeće za stabilizaciju i pridruživanje donosi odluku koja ne smije utjecati ni na kakva prava ili obveze koje proizlaze iz bilateralnih sporazuma, ako je njima predviđen povoljniji tretman, a koja sadrži sljedeće odredbe:

(a) sva razdoblja osiguranja, zaposlenja ili boravka koja su ti radnici proveli u različitim državama članicama zbrajaju se za potrebe mirovina i renti za slučaj starosti, invaliditeta i smrti te za potrebe zdravstvene skrbi za te radnike i članove njihovih obitelji;

(b) sve mirovine ili rente za slučaj starosti, smrti, nesreće na radu ili profesionalne bolesti, odnosno invaliditeta uzrokovane njima, izuzev primanja na koja se ne plaćaju doprinosi, slobodno su prenosive u visini utvrđenoj pravom države ili država članica dužnika;

(c) dotični radnici primaju obiteljski dodatak za članove svojih obitelji kako je gore utvrđeno.

2. Crna Gora radnicima koji su državljani države članice i koji su zakonito zaposleni na njezinom državnom području te članovima njihovih obitelji koji zakonito borave na njezinom državnom području, odobrava tretman sličan onome koji je naveden u točkama (b) i (c) stavka 1.

POGLAVLJE II.

Poslovni nastan

Članak 52.

Definicija

Za potrebe ovog Sporazuma:

(a) „trgovačko društvo Zajednice” ili „trgovačko društvo Crne Gore” znači trgovačko društvo osnovano u skladu sa zakonima države članice ili Crne Gore, čije se registrirano sjedište ili središnja uprava ili glavno mjesto poslovanja nalazi na području Zajednice ili Crne Gore. Međutim, ako trgovačko društvo koje je osnovano u skladu sa zakonima države članice Zajednice ili Crne Gore ima samo svoje registrirano sjedište na području Zajednice ili Crne Gore, to se trgovačko društvo smatra trgovačkim društvom Zajednice ili trgovačkim društvom Crne Gore ako je njegovo poslovanje stvarno i trajno povezano s gospodarstvom jedne od država članica ili Crne Gore.

(b) „društvo kći” trgovačkog društva znači trgovačko društvo koje je pod stvarnom kontrolom drugog trgovačkog društva;

(c) „podružnica” trgovačkog društva znači mjesto obavljanja poslovanja koje nema pravnu osobnost, trajnog je karaktera i posluje kao produžetak matičnog društva, ima upravu i materijalnu opremu za obavljanje trgovačke djelatnosti s trećim osobama tako da one, iako znaju da će se, bude li to potrebno, uspostaviti pravna veza s matičnim društvom s glavnom upravom u inozemstvu, ne moraju izravno poslovati s tim matičnim društvom, ali mogu poslovati na mjestu obavljanja poslovanja koja predstavlja njegov produžetak;

(d) „poslovni nastan” znači: i. za državljane, pravo pokretanja gospodarskih aktivnosti kao samozaposlenih osoba i pravo osnivanja poduzeća, posebno trgovačkih društava, nad kojima imaju stvarnu kontrolu. Samozapošljavanje i poslovno poduzetništvo državljana ne obuhvaća traženje ili prihvaćanje zaposlenja na tržištu rada niti dodjelu prava na pristup tržištu rada neke druge stranke. Odredbe ovog poglavlja ne primjenjuju se na osobe koje nisu isključivo samozaposlene; ii. za društva Zajednice ili društva Crne Gore, pravo pokretanja gospodarskih aktivnosti osnivanjem društava kćeri i podružnica u Crnoj Gori ili u Zajednici.

(e) „poslovanje” znači obavljanje gospodarskih aktivnosti;

(f) „gospodarske aktivnosti” u načelu obuhvaćaju aktivnosti industrijske, trgovačke i profesionalne naravi te obrtničke aktivnosti;

(g) „državljanin Zajednice” i „državljanin Crne Gore” znači fizička osoba koja je državljanin države članice ili Crne Gore. U pogledu međunarodnog pomorskog prometa, uključujući kombinirani promet koji obuhvaća pomorsku dionicu, državljani Zajednice ili državljani Crne Gore koji imaju poslovni nastan izvan Zajednice ili izvan Crne Gore i brodarska društva s poslovnim nastanom izvan Zajednice ili izvan Crne Gore koja su pod kontrolom državljana Zajednice ili državljana Crne Gore, također su obuhvaćeni odredbama ovog poglavlja i poglavlja III., ako su njihova plovila registrirana u toj državi članici ili u Crnoj Gori, a u skladu s njihovim zakonodavstvom.

(h) „financijske usluge” znači aktivnosti opisane u Prilogu VI. Vijeće za stabilizaciju i pridruživanje može proširiti ili promijeniti područje primjene tog Priloga.

Članak 53.

1. Crna Gora trgovačkim društvima i državljanima Zajednice olakšava pokretanje poslovanja na svojem državnom području. U tu svrhu, nakon stupanja na snagu ovog Sporazuma, Crna Gora dodjeljuje:

(a) u pogledu poslovnog nastana trgovačkih društava Zajednice na državnom području Crne Gore, tretman koji nije manje povoljan od tretmana koji odobrava vlastitim trgovačkim društvima ili bilo kojem trgovačkom društvu iz treće zemlje, ovisno o tome koji je bolji;

(b) u pogledu poslovanja društava kćeri i podružnica trgovačkih društava Zajednice na državnom području Crne Gore nakon osnivanja, tretman koji nije manje povoljan od tretmana koji odobrava vlastitim trgovačkim društvima i podružnicama ili bilo kojem društvu kćeri ili podružnici iz treće zemlje, ovisno o tome koji je bolji.

2. Nakon stupanja na snagu ovog Sporazuma, Zajednica i njezine države članice dodjeljuju:

(a) u pogledu poslovnog nastana trgovačkih društava Crne Gore, tretman koji nije manje povoljan od tretmana koji države članice odobravaju vlastitim trgovačkim društvima ili bilo kojem trgovačkom društvu iz treće zemlje, ovisno o tome koji je bolji;

(b) u pogledu poslovanja društava kćeri i podružnica trgovačkih društava Crne Gore, s poslovnim nastanom na njihovom državnom području, tretman koji nije manje povoljan od tretmana koji države članice odobravaju vlastitim trgovačkim društvima i podružnicama ili bilo kojem društvu kćeri i podružnici trgovačkog društva iz treće zemlje, s poslovnim nastanom na njihovom državnom području, ovisno o tome koji je bolji;

3. Stranke ne donose nikakve nove propise ili mjere kojima se uvodi diskriminacija u pogledu poslovnog nastana trgovačkih društava bilo koje druge stranke na njihovu državnom području ili u vezi s njihovim poslovanjem nakon osnivanja, u usporedbi s vlastitim trgovačkim društvima.

4. Četiri godine od stupanja na snagu ovog Sporazuma, Vijeće za stabilizaciju i pridruživanje utvrđuje načine za proširenje gornjih odredaba na poslovni nastan državljana Zajednice i državljana Crne Gore radi pokretanja gospodarskih aktivnosti kao samozaposlenih osoba.

5. Neovisno o odredbama ovog članka:

(a) nakon stupanja na snagu ovog Sporazuma, društva kćeri i podružnice trgovačkih društava Zajednice imaju pravo korištenja i uzimanja u najam nekretnina u Crnoj Gori;

(b) od stupanja na snagu ovog Sporazuma, društva kćeri i podružnice trgovačkih društava Zajednice imaju pravo stjecanja i uživanja vlasničkih prava nad nekretninama kao i trgovačka društva Crne Gore, a u pogledu javnih dobara/dobara od općega interesa, jednaka prava koja uživaju trgovačka društva Crne Gore kada su ta prava potrebna za obavljanje gospodarskih aktivnosti zbog kojih su osnovana.

Članak 54.

1. Podložno odredbama članka 56., izuzev financijskih usluga koje su opisane u Prilogu VI., stranke mogu zakonski urediti poslovni nastan i poslovanje trgovačkih društava i državljana na svom državnom području, u mjeri u kojoj se tim propisima trgovačka društva i državljani drugih stranaka ne diskriminiraju u usporedbi s njihovim trgovačkim društvima i državljanima.

2. U pogledu financijskih usluga, neovisno o ostalim odredbama ovog Sporazuma, stranku se ne smije spriječiti da poduzima mjere iz opreza, uključujući mjere za zaštitu ulagača, deponenata, osiguranika ili osoba prema kojima pružatelj financijskih usluga ima fiducijarnu obvezu, ili da osigura cjelovitost i stabilnost financijskog sustava. Takve se mjere ne koriste kao sredstvo izbjegavanja obveza stranke prema ovom Sporazumu.

3. Ništa se u ovom Sporazumu ne tumači kao zahtjev stranci za otkrivanje informacija koje se odnose na poslove i račune pojedinačnih klijenata ili bilo kakvih povjerljivih ili nejavnih podataka koji su u vlasništvu javnih subjekata.

Članak 55.

1. Ne dovodeći u pitanje bilo koju suprotnu odredbu sadržanu u Multilateralnom sporazumu o uspostavi Zajedničkog europskog zračnog prostora (4) (dalje u tekstu „ECAA”), odredbe ovog poglavlja ne primjenjuju se na usluge zračnog prijevoza, prijevoza unutarnjim plovnim putovima te pomorsku kabotažu.

2. Vijeće za stabilizaciju i pridruživanje može dati preporuke za poboljšanje poslovnog nastana i poslovanja u područjima obuhvaćenima stavkom 1.

Članak 56.

1. Odredbe članaka 53. i 54. ne sprečavaju stranku da primjenjuje posebna pravila koja se odnose na poslovni nastan i poslovanje na njezinom državnom području podružnica trgovačkih društava druge stranke koja nisu osnovana na državnom području prve stranke, a opravdana su pravnim ili tehničkim razlikama između tih podružnica i podružnica trgovačkih društava osnovanih na njezinom državnom području ili, kada se radi o financijskim uslugama, iz opreza.

2. Razlika u tretmanu ne prelazi ono što je strogo potrebno zbog takvih pravnih ili tehničkih razlika ili, kada se radi o financijskim uslugama, iz opreza.

Članak 57.

Kako bi se državljanima Zajednice i državljanima Crne Gore olakšalo pokretanje i bavljenje zakonski uređenim profesionalnim djelatnostima u Crnoj Gori ili u Zajednici, Vijeće za stabilizaciju i pridruživanje ispituje korake potrebne za međusobno priznavanje kvalifikacija. U tu svrhu ono može poduzeti sve potrebne mjere.

Članak 58.

1. Trgovačko društvo Zajednice s poslovnim nastanom na državnom području Crne Gore ili društvo Crne Gore s poslovnim nastanom na području Zajednice ima pravo zapošljavati, izravno ili posredstvom svojeg društva kćeri ili podružnice na državnom području Crne Gore ili Zajednice, u skladu sa zakonodavstvom koje je na snazi na državnom području domaćinu poslovnog nastana, zaposlenike koji su državljani država članica ili Crne Gore, pod uvjetom da su oni ključno osoblje kako je utvrđeno u stavku 2. te da ih zapošljavaju isključivo trgovačka društva, društva kćeri ili podružnice. Boravišna i radna dozvola tih zaposlenika obuhvaćaju samo razdoblje takvog zaposlenja.

2. Ključno osoblje gore spomenutih trgovačkih društava, dalje u tekstu „organizacije”, jesu „osobe premještene unutar društva” kako su utvrđene u točki (c) ovog stavka, a u okviru sljedećih kategorija, pod uvjetom da je ta organizacija pravna osoba te da su dotične osobe u njoj bile zaposlene ili su djelovale kao partneri (osim većinskih dioničara) najmanje godinu dana neposredno prije takvog premještaja:

(a) osobe na vodećim položajima u organizaciji koje primarno vode upravljanje poslovnom jedinicom, a pod općim su nadzorom ili primaju smjernice prvenstveno od upravnog odbora ili članova društva poduzeća ili drugog jednakovrijednog tijela, uključujući: i. vođenje poslovne jedinice ili odjela ili pododjela poslovne jedinice; ii. nadziranje i kontroliranje rada drugog nadzornog, stručnog ili rukovodećeg osoblja; iii. s ovlasti da osobno zapošljavaju i otpuštaju ili da preporučuju zapošljavanje, otpuštanje ili druge kadrovske mjere;

(b) osobe koje rade u organizaciji i koje posjeduju posebna znanja bitna za poslovanje, istraživačku opremu, tehnike ili vođenje poslovne jedinice. Procjena takvog znanja može, osim znanja koje je specifično za poslovnu jedinicu, odražavati i visoki stupanj stručne osposobljenosti za vrstu posla ili trgovine koja zahtijeva specifično tehničko znanje, uključujući članstvo u ovlaštenoj strukovnoj udruzi;

(c) „osoba premještena unutar društva” utvrđena je kao fizička osoba koja radi u organizaciji na državnom području stranke, ali je zbog obavljanja gospodarskih aktivnosti privremeno premještena na državno područje druge stranke; dotična organizacija mora imati svoje glavno mjesto poslovanja na državnom području stranke, a premještaj se mora obaviti u poslovnu jedinicu (podružnicu, društvo kći) te organizacije i koja se bavi sličnim gospodarskim aktivnostima na državnom području druge stranke.

3. Državljanima Crne Gore i državljanima Zajednice, ako su ti predstavnici trgovačkih društava osobe na vodećim položajima u trgovačkom društvu, kako je utvrđeno u stavku 2. točki (a) ovog članka, i ako su osobe odgovorne za uspostavu društva kćeri ili podružnice Zajednice trgovačkog društva Crne Gore, ili za uspostavu društva kćeri ili podružnice Crne Gore trgovačkog društva Zajednice u državi članici ili u Republici Crnoj Gori, dopušten je ulazak i privremeni boravak na području Zajednice ili Crne Gore u slučaju kada:

(a) ti predstavnici nisu uključeni u obavljanje izravne prodaje ili u pružanje usluga i ne primaju naknadu od izvora koji je smješten na državnom području domaćinu poslovnog nastana i;

(b) to trgovačko društvo ima svoje glavno mjesto poslovanja izvan Zajednice ili Crne Gore i kada nema drugih predstavnika, ureda, podružnica ili društava kćeri u toj državi članici ili u Crnoj Gori.

POGLAVLJE III.

Pružanje usluga

Članak 59.

1. Zajednica i Crna Gora, u skladu sa sljedećim odredbama, obvezuju se da poduzeti potrebne korake kako bi postupno omogućavale da usluge pružaju trgovačka društva Zajednice, trgovačka društva Crne Gore ili državljani Zajednice ili državljani Crne Gore s poslovnim nastanom na državnom području stranke iz koje osoba kojoj su te usluge namijenjene.

2. Usporedo s procesom liberalizacije spomenutom u stavku 1., stranke dopuštaju privremeno kretanje fizičkih osoba koje pružaju usluge ili koje zapošljava pružatelj usluga kao ključno osoblje, kako je utvrđeno člankom 58., uključujući fizičke osobe koje predstavljaju trgovačko društvo ili državljanina Zajednice ili Crne Gore i koje traže privremeni ulazak za potrebe pregovora o prodaji usluga ili sklapanja sporazuma o prodaji usluga za toga pružatelja usluga, ako ti predstavnici neće biti uključeni u obavljanje izravne prodaje javnosti ili u samostalno pružanje usluga.

3. Nakon četiri godine, Vijeće za stabilizaciju i pridruživanje poduzima mjere koje su potrebne za postupnu provedbu odredaba stavka 1. Pri tome uzima u obzir napredak koji su stranke postigle u usklađivanju svojih zakona.

Članak 60.

1. Stranke ne poduzimaju nikakve mjere niti radnje kojima bi znatno više ograničile uvjete pod kojima usluge pružaju državljani ili trgovačka društva iz Zajednice i Crne Gore s poslovnim nastanom u stranci kojoj ne pripada osoba kojoj su te usluge namijenjene, u usporedbi sa stanjem zatečenim na dan koji prethodi danu stupanja na snagu ovog Sporazuma.

2. Ako jedna stranka smatra da mjere koje je uvela druga stranka nakon stupanja na snagu ovog Sporazuma dovode do stanja koje je u pogledu pružanja usluga znatno restriktivnije od stanja zatečenog na dan stupanja na snagu ovog Sporazuma, takva prva stranka može od druge stranke zatražiti da započne savjetovanja.

Članak 61.

U pogledu pružanju usluga prijevoza između Zajednice i Crne Gore primjenjuju se sljedeće odredbe:

1. U pogledu kopnenog prometa, Protokol 4. utvrđuje pravila koja se primjenjuju na odnos između stranaka, posebno radi osiguranja neograničenog cestovnog provoza kroz Crnu Goru i Zajednicu u cjelini, te učinkovite primjene načela nediskriminacije i postupnog usklađivanja zakonodavstva Crne Gore u području prometa sa zakonodavstvom Zajednice.

2. U pogledu međunarodnog pomorskog prometa, stranke se obvezuju učinkovito primjenjivati načelo neograničenog pristupa međunarodnim pomorskim tržištima i trgovini na komercijalnoj osnovi, kao i poštovati međunarodne i europske obveza u području normi sigurnosti, očuvanja i zaštite okoliša. Stranke potvrđuju svoju opredijeljenost za okružje slobodnog tržišnoga natjecanja, kao osnovne značajke međunarodnog pomorskog prometa.

3. U primjeni načela iz stavka 2. stranke: (a) ne uvrštavaju klauzule o podjeli tereta u buduće bilateralne sporazume s trećim zemljama; (b) nakon stupanja na snagu ovog Sporazuma, ukidaju sve unilateralne mjere i administrativne, tehničke i druge prepreke koje bi mogle predstavljati ograničenje ili imati diskriminirajući učinke na slobodno pružanje usluga u međunarodnom pomorskom prometu; (c) svaka stranka, između ostalog, brodovima kojima upravljaju državljani ili trgovačka društva druge stranke dodijeliti tretman koji nije manje povoljan od tretmana koji odobravaju vlastitim brodovima, a u odnosu na pristup lukama koje su otvorene za međunarodnu trgovinu, uporabu infrastrukture i pomoćnih pomorskih usluga u lukama, te na povezane pristojbe i davanja, carinske objekte te dodjeljivanje vezova i naprava za utovar i istovar.

4. S ciljem osiguranja usklađenog razvoja i postupne liberalizacije prometa između stranaka prilagođenih njihovim uzajamnim komercijalnim potrebama, uvjeti zajedničkog pristupa tržištu u zračnom prometu uređuju se ECAA-om.

5. Prije sklapanja ECAA-a, stranke ne poduzimaju nikakve mjere ili radnje koje su dodatno restriktivnije ili diskriminirajuće u usporedbi sa stanjem zatečenim prije stupanja na snagu ovog Sporazuma.

6. Crna Gora svoje zakonodavstvo, uključujući administrativne, tehničke i druge propise, prilagođava zakonodavstvu Zajednice koje se u svakom trenutku primjenjuje u zračnom, pomorskom, unutarnjem vodnom i kopnenom prometu, i to u mjeri u kojoj to služi liberalizaciji i zajedničkom pristupu tržištima stranaka te olakšava kretanje putnika i robe.

7. Usporedo sa zajedničkim napretkom u ostvarivanju ciljeva ovog poglavlja, Vijeće za stabilizaciju i pridruživanje ispituje načine za stvaranje uvjeta potrebnih za poboljšanje slobode u pružanju usluga u zračnom, kopnenom i unutarnjem vodnom prometu.

POGLAVLJE IV.

Tekuća plaćanja i kretanje kapitala

Članak 62.

Stranke se obvezuju dopustiti sva plaćanja i prijenose na tekući račun bilance plaćanja između Zajednice i Crne Gore u slobodno zamjenjivoj valuti, u skladu s odredbama članka VIII. Statuta Međunarodnog monetarnog fonda.

Članak 63.

1. U pogledu transakcija na kapitalnom računu i financijskom računu bilance plaćanja, nakon stupanja na snagu ovog Sporazuma stranke osiguravaju slobodno kretanje kapitala u vezi s izravnim ulaganjima u trgovačka društva koja su osnovana u skladu sa zakonima zemlje domaćina i s ulaganjima koja su provedena u skladu s odredbama poglavlja II. glave V., kao i likvidaciju ili povrat tih ulaganja i bilo kakve dobiti nastale na temelju njih.

2. U pogledu transakcija na kapitalnom i financijskom računu bilance plaćanja, nakon stupanja na snagu ovog Sporazuma stranke osiguravaju slobodno kretanje kapitala u vezi s kreditima koji se odnose na komercijalne transakcije ili pružanje usluga u kojima sudjeluje osoba s boravištem u jednoj od stranaka, kao i u vezi s financijskim zajmovima i kreditima s rokom dospijeća duljim od jedne godine.

3. Od stupanja na snagu ovog Sporazuma Crna Gora državljanima EU-a odobrava nacionalni tretman pri kupnji nekretnina na njezinom državnom području.

4. Zajednica i Crna Gora od stupanja na snagu ovog Sporazuma također osiguravaju slobodno kretanje kapitala u vezi s portfeljnim ulaganjima i financijskim zajmovima i kreditima s rokom dospijeća kraćim od jedne godine.

5. Ne dovodeći u pitanje stavak 1., stranke ne uvode nikakva nova ograničenja kretanja kapitala i tekućih plaćanja među osobama s boravištem u Zajednici i Crnoj Gori, a postojeće aranžmane ne čine restriktivnijima.

6. Ne dovodeći u pitanje odredbe članka 62. i ovog članka, ako, u izvanrednim okolnostima, kretanje kapitala između Zajednice i Crne Gore uzrokuje ili prijeti uzrokovanjem ozbiljnih poteškoća u funkcioniranju politike deviznog tečaja ili monetarne politike u Zajednici ili u Crnoj Gori, Zajednica ili Crna Gora mogu poduzeti zaštitne mjere u pogledu kretanja kapitala između Zajednice i Crne Gore tijekom razdoblja od najviše šest mjeseci, ako su takve mjere prijeko potrebne.

7. Nijedna od gornjih odredbi ne može ograničavati prava gospodarskih subjekata stranaka da koriste svaki povoljniji tretman koji može biti predviđen bilo kojim postojećim bilateralnim ili multilateralnim sporazumom koji uključuje stranke iz ovog Sporazuma.

8. Stranke se međusobno savjetuju s ciljem olakšavanja kretanja kapitala između Zajednice i Crne Gore kako bi promicale ciljeve ovog Sporazuma.

Članak 64.

1. Tijekom prve godine od datuma stupanja na snagu ovog Sporazuma Zajednica i Crna Gora poduzimaju mjere koje omogućavaju stvaranje potrebnih uvjeta za daljnju postupnu primjenu pravila Zajednice o slobodnom kretanju kapitala.

2. Do kraja druge godine od datuma stupanja na snagu ovog Sporazuma, Vijeće za stabilizaciju i pridruživanje utvrđuje načine za punu primjenu pravila Zajednice o kretanju kapitala u Crnoj Gori.

POGLAVLJE V.

Opće odredbe

Članak 65.

1. Odredbe ove glave primjenjuju se podložno ograničenjima koja su opravdana razlozima javnog poretka, javne sigurnosti ili javnog zdravlja.

2. Ne primjenjuju se na aktivnosti koje su na državnom području bilo koje stranke, čak i povremeno, povezane s izvršavanjem službenih ovlasti.

Članak 66.

Za potrebe ove glave, nijedna odredba ovog Sporazuma ne sprečava stranke da primjenjuju svoje zakone i propise koji se odnose na ulazak i boravak, zapošljavanje, radne uvjete, poslovni nastan fizičkih osoba i pružanje usluga, posebno u mjeri u kojoj se to odnosi na odobravanje, obnavljanje ili odbijanje boravišnih dozvola, pod uvjetom da ih pritom ne primjenjuju tako da poništavaju ili umanjuju koristi koje bilo koja stranka stječe na temelju uvjeta iz određene odredbe ovog Sporazuma. Ova odredba ne dovodi u pitanje primjenu članka 65.

Članak 67.

Odredbe ove glave obuhvaćaju i trgovačka društva koja su pod kontrolom i isključivo u zajedničkom vlasništvu trgovačkih društava ili državljana Crne Gore i trgovačkih društava ili državljana Zajednice.

Članak 68.

1. Tretman najpovlaštenije nacije, dodijeljen u skladu s odredbama ove glave, ne primjenjuje se na porezne povlastice koje stranke daju ili će u budućnosti davati na temelju sporazuma čija je svrha izbjeći dvostruko oporezivanje ili druge porezne aranžmane.

2. Nijedna odredba ove glave ne tumači se kao sprečavanje stranaka da donesu ili provedu bilo koju mjeru čiji je cilj sprečavanje izbjegavanja ili utaje poreza, u skladu s poreznim odredbama sporazuma o izbjegavanju dvostrukog oporezivanja i drugih poreznih aranžmana ili domaćeg fiskalnog zakonodavstva.

3. Nijedna odredba ove glave ne tumači se kao sprečavanje država članica ili Crne Gore da u primjeni odgovarajućih odredaba svojeg fiskalnog zakonodavstva razlikuju porezne obveznike koji nisu u istoj situaciji, posebno s obzirom na njihovo mjesto boravišta.

Članak 69.

1. Stranke nastoje, gdje god je to moguće, izbjeći uvođenje mjera ograničenja, uključujući mjere koje se odnose na uvoz, radi bilance plaćanja. Stranka koja donese takve mjere dostavlja drugoj stranci, u najkraćem mogućem roku, raspored njihova ukidanja.

2. Ako se jedna ili više država članica ili Crna Gora suoče s ozbiljnim poteškoćama u pogledu bilance plaćanja ili s prijetnjom takvih poteškoća, Zajednica ili Crna Gora mogu, u skladu s uvjetima utvrđenima u Sporazumu WTO-a, donijeti mjere ograničenja, uključujući mjere koje se odnose na uvoz, koje će imati ograničeno trajanje i ne mogu prelaziti ono što je strogo potrebno da bi se popravila bilanca plaćanja. Zajednica i Crna Gora o tome bez odlaganja obavješćuju drugu stranku.

3. Ne primjenjuju se nikakve mjere ograničenja na prijenose koji se odnose na ulaganja, a posebno ne na povrat uloženih ili ponovno uloženih iznosa, ili bilo kakvih vrsta prihoda nastalih na temelju njih.

Članak 70.

Odredbe ove glave postupno se prilagođuju, posebno s obzirom na zahtjeve koji proizlaze iz članka V. GATS-a.

Članak 71.

Odredbe ovog Sporazuma ne dovode u pitanje primjenu, od strane bilo koje stranke, bilo koje mjere koja je potrebna za sprečavanje izbjegavanja njezinih mjera koje se odnose na pristup trećih zemalja njezinom tržištu na temelju odredaba ovog Sporazuma.

GLAVA VI.

USKLAĐIVANJE ZAKONODAVSTVA, IZVRŠAVANJE ZAKONA I PRAVILA O TRŽIŠNOM NATJECANJU

Članak 72.

1. Stranke priznaju važnost usklađivanja postojećeg zakonodavstva Crne Gore sa zakonodavstvom Zajednice, kao i njegove učinkovite provedbe. Crna Gora nastoji osigurati postupno usklađivanje svojih postojećih zakona i budućeg zakonodavstva s pravnom stečevinom Zajednice. Crna Gora osigurava propisnu provedbu i primjenu postojećeg i budućeg zakonodavstva.

2. Usklađivanje započinje datumom potpisivanja ovog Sporazuma i postupno se proširuje na sve elemente pravne stečevine Zajednice iz ovog Sporazuma do kraja prijelaznog razdoblja utvrđenog u članku 8. ovog Sporazuma.

3. Usklađivanje će se u svojoj ranoj fazi usredotočiti na temeljne elemente pravne stečevine koji se odnose na unutarnje tržište, uključujući zakonodavstvo u financijskom sektoru, pravdu, slobodu i sigurnost te na područja povezana s trgovinom. U kasnijoj fazi Crna Gora se usredotočuje na preostale dijelove pravne stečevine.

Usklađivanje se provodi na temelju programa koji će usuglasiti Europska komisija i Crna Gora.

4. Crna Gora također, u suglasnosti s Europskom komisijom, utvrđuje načine praćenja provedbe usklađivanja zakonodavstva i radnji koje je potrebno poduzeti u provedbi zakona.

Članak 73.

Tržišno natjecanje i druge gospodarske odredbe

1. Sljedeće je nespojivo s pravilnim funkcioniranjem ovog Sporazuma, u mjeri u kojoj može utjecati na trgovinu između Zajednice i Crne Gore:

i. svi sporazumi među poduzetnicima, odluke udruženja poduzetnika i usklađena djelovanja među poduzetnicima koja imaju za cilj ili posljedicu sprečavanje, ograničavanje ili narušavanje tržišnog natjecanja;

ii. bilo kakva zlouporaba vladajućeg položaja od strane jednog ili više poduzetnika na području Zajednice ili Crne Gore u cjelini ili na njegovom znatnom dijelu;

iii. svaka državna potpora kojom se narušava ili prijeti narušavanjem tržišnoga natjecanja davanjem prednosti određenim poduzetnicima ili određenim proizvodima.

2. Svako postupanje suprotno ovom članku procjenjuje se na temelju kriterija koji proizlaze iz primjene pravila tržišnog natjecanja koja se primjenjuju u Zajednici, posebno iz članaka 81., 82., 86. i 87. Ugovora o EZ-u i instrumenata za tumačenje koje su usvojile institucije Zajednice.

3. Stranke osiguravaju da neovisnom tijelu budu povjerene ovlasti potrebne za punu primjenu stavka 1. točki i. i ii. ovog članka u pogledu privatnih i javnih poduzeća i poduzeća kojima su dodijeljena posebna prava.

4. Crna Gora osniva neovisno državno tijelo kojemu su povjerene ovlasti potrebne za punu primjenu stavka 1. točke iii. u roku od jedne godine od datuma stupanja na snagu ovog Sporazuma. To tijelo, između ostalog, ima ovlasti za odobravanje programa državne potpore i pojedinačnih bespovratnih sredstava potpore, u skladu sa stavkom 2. ovog članka, kao i ovlasti za određivanje povrata državne potpore koja je nezakonito dodijeljena.

5. Zajednica, s jedne strane, i Crna Gora, s druge strane, osiguravaju transparentnost u području državne potpore, inter alia, dostavom drugoj stranci redovitog godišnjeg izvješća ili drugog odgovarajućeg dokumenta, u skladu s metodologijom i predstavljenom analizom Zajednice o državnim potporama. Na zahtjev jedne stranke, druga stranka dostavlja informacije o određenim pojedinačnim slučajevima državne potpore.

6. Crna Gora utvrđuje sveobuhvatan popis programa potpore koji su uspostavljeni prije osnivanja tijela iz stavka 4. i takve programe potpore usklađuje s kriterijima iz stavka 2. u roku od najviše četiri godine od stupanja na snagu ovog Sporazuma.

7. (a) Za potrebe primjene odredaba stavka 1. točke iii., stranke prihvaćaju da se tijekom prvih pet godina nakon stupanja na snagu ovog Sporazuma svaka državna potpora koju dodjeljuje Crna Gora procjenjuje uzimajući u obzir činjenicu da se Crna Gora smatrati područjem koje je istovjetno područjima Zajednice opisanima u članku 87. stavku 3. točki (a) Ugovora o EZ-u. (b) U roku od četiri godine od stupanja na snagu ovog Sporazuma, Crna Gora Europskoj komisiji dostavlja svoje iznose BDP-a po glavi stanovnika, usklađene na razini NUTS-a II. Tijelo iz stavka 4. i Europska komisija potom zajedno ocjenjuju prihvatljivost regija Crne Gore i u skladu s time najveći iznos potpore, s ciljem izrade regionalne karte potpora na temelju odgovarajućih smjernica Zajednice.

8. Prema potrebi, Protokol 5. utvrđuje pravila o državnoj potpori za industriju čelika. Taj Protokol utvrđuje pravila koja se primjenjuju u slučaju kada se potpora za restrukturiranje dodijeli industriji čelika. Naglasit će izniman značaj takve potpore i činjenicu da će takva potpora biti vremenski ograničena i povezana sa smanjivanjima kapaciteta u okviru programa izvedivosti.

9. U vezi s proizvodima iz poglavlja II. glave IV.:

(a) ne primjenjuje se stavak 1. točka iii.;

(b) svako postupanje suprotno stavku 1. točki i. procjenjuje se prema kriterijima koje je utvrdila Zajednica na temelju članaka 36. i 37. Ugovora o EZ-u i posebnih instrumenata Zajednice koji su usvojeni na toj osnovi.

10. Ako jedna stranka smatra da je određeno postupanje nespojivo s uvjetima stavka 1., može poduzeti odgovarajuće mjere nakon savjetovanja unutar Vijeća za stabilizaciju i pridruživanje ili nakon 30 radnih dana od upućivanja na takva savjetovanja. Nijedna odredba ovog članka ne dovodi u pitanje i ni na koji način ne utječe na kompenzacijske mjere koje poduzima Zajednica ili Crna Gora u skladu s GATT-om iz 1994. i Sporazumom WTO-a o subvencijama i kompenzacijskim mjerama te s povezanim domaćim zakonodavstvom

Članak 74.

Javna poduzeća

Do kraja treće godine nakon stupanja na snagu ovog Sporazuma Crna Gora na javna poduzeća i poduzeća kojima su dodijeljena posebna ili isključiva prava primjenjuje načela određena u Ugovoru o EZ-u, s posebnim upućivanjem na članak 86.

Posebna prava javnih poduzeća tijekom prijelaznog razdoblja ne uključuju mogućnost uvođenja količinskih ograničenja ili mjera s istovrsnim učinkom na uvoz iz Zajednice u Crnu Goru.

Članak 75.

Intelektualno, industrijsko i trgovačko vlasništvo

1. Na temelju odredbi ovog članka i Priloga VII., stranke potvrđuju važnost koju pridaju osiguravanju odgovarajuće i učinkovite zaštite i izvršavanja prava intelektualnog, industrijskog i trgovačkog vlasništva.

2. Od stupanja na snagu ovog Sporazuma, stranke međusobno trgovačkim društvima i državljanima druge stranke dodjeljuju tretman koji nije manje povoljan od tretmana koji dodjeljuju bilo kojoj trećoj zemlji na temelju bilateralnih sporazuma u pogledu priznavanja i zaštite intelektualnog, industrijskog i trgovačkog vlasništva.

3. Crna Gora poduzima sve potrebne mjere kako bi najkasnije pet godina nakon stupanja na snagu ovog Sporazuma jamčila razinu zaštite prava intelektualnog, industrijskog i trgovačkog vlasništva sličnu onoj koja postoji u Zajednici, uključujući učinkovita sredstva za ostvarivanje takvih prava.

4. Crna Gora obvezuje se u gore navedenom roku pristupiti multilateralnim konvencijama o pravima intelektualnog, industrijskog i trgovačkog vlasništva iz Priloga VII. Vijeće za stabilizaciju i pridruživanje može odlučiti obvezati Crnu Goru na pristupanje posebnim multilateralnim konvencijama u tom području.

5. Ako se pojave problemi u području intelektualnog, industrijskog i trgovačkog vlasništva koji utječu na uvjete trgovanja, oni se na zahtjev bilo koje stranke hitno upućuju Vijeću za stabilizaciju i pridruživanje, s ciljem postizanja obostrano zadovoljavajućih rješenja.

Članak 76.

Javna nabava

1. Zajednica i Crna Gora smatraju da je željeni cilj otvaranje postupka za dodjelu ugovora o javnoj nabavi na temelju nediskriminacije i uzajamnosti, posebno u skladu s pravilima WTO-a.

2. Trgovačkim društvima Crne Gore, bez obzira imaju li poslovni nastan u Zajednici ili ne, od stupanja na snagu ovog Sporazuma odobrava se pristup postupcima za dodjelu ugovora u Zajednici, u skladu s pravilima o nabavi u Zajednici, uz tretman koji nije manje povoljan od tretmana koji se odobrava trgovačkim društvima Zajednice.

Gornje odredbe također se primjenjuju na ugovore u sektoru komunalnih usluga nakon što vlada Crna Gora donese zakonodavstvo kojim se u to područje uvode pravila Zajednice. Zajednica periodično ispituje je li Crna Gora doista uvela takvo zakonodavstvo.

3. Trgovačkim društvima Zajednice s poslovnim nastanom u Crnoj Gori prema odredbama poglavlja II. glave V. od stupanja na snagu ovog Sporazuma odobrava se pristup postupcima za dodjelu ugovora u Crnoj Gori uz tretman koji nije manje povoljan od tretmana koji se odobrava društvima Crne Gore.

4. Trgovačkim društvima Zajednice koja nemaju poslovni nastan u Crnoj Gori od stupanja na snagu ovog Sporazuma odobrava se pristup postupcima za dodjelu ugovora u Crnoj Gori uz tretman koji nije manje povoljan od tretmana koji se odobrava društvima Crne Gore.

5. Vijeće za stabilizaciju i pridruživanje periodično ispituje mogućnost da Crna Gora za sva trgovačka društva Zajednice uvede pristup postupcima za dodjelu ugovora u Crnoj Gori. Crna Gora Vijeću za stabilizaciju i pridruživanje dostavlja godišnja izvješća o mjerama koje je poduzela kako bi povećala transparentnost i osigurala učinkovito sudsko preispitivanje odluka donesenih u području javne nabave.

6. U pogledu poslovnog nastana, poslovanja, pružanja usluga između Zajednice i Crne Gore te zapošljavanja i kretanja radne snage, što je povezano s izvršavanjem ugovora o javnoj nabavi, primjenjuju se odredbe članaka 49. do 64.

Članak 77.

Normizacija, mjeriteljstvo, akreditacija i ocjenjivanje sukladnosti

1. Crna Gora poduzima potrebne mjere kako bi postupno postigla sukladnost s tehničkim propisima Zajednice i europskim postupcima normizacije, mjeriteljstva, akreditacije i ocjenjivanja sukladnosti.

2. U tu svrhu, stranke nastoje:

(a) promicati uporabu tehničkih propisa Zajednice, europskih normi i postupaka ocjenjivanja sukladnosti;

(b) pružati pomoć u poticanju razvoja infrastrukture za kakvoću: normizaciju, mjeriteljstvo, akreditaciju i ocjenjivanje sukladnosti;

(c) promicati sudjelovanje Crne Gore u radu organizacija koje su povezane s normama, ocjenjivanjem sukladnosti, mjeriteljstvom i sličnim funkcijama (npr. CEN, Cenelec, ETSI, EA, WELMEC, EUROMET) (5);

(d) prema potrebi, sklopiti Sporazum o ocjenjivanju sukladnosti i prihvaćanju industrijskih proizvoda nakon što zakonodavni okvir i postupci Crne Gore budu dostatno usklađeni s takvim okvirom i postupcima Zajednice te kada bude raspoloživo odgovarajuće stručno znanje.

Članak 78.

Zaštita potrošača

Stranke će surađivati s ciljem usklađivanja normi za zaštitu potrošača u Crnoj Gori s takvim normama u Zajednici. Učinkovita zaštita potrošača potrebna je kako bi se osiguralo uredno funkcioniranje tržišnog gospodarstva, a ta zaštita ovisit će o razvoju administrativne infrastrukture radi osiguranja nadzora nad tržištem i provedbe zakona u tom području.

U tu svrhu i s obzirom na njihove zajedničke interese, stranke osiguravaju:

(a) politiku aktivne zaštite potrošača, u skladu s pravom Zajednice, uključujući veću informiranost i razvoj neovisnih organizacija;

(b) usklađivanje zakonodavstva u području zaštite potrošača u Crnoj Gori sa zakonodavstvom koje je na snazi u Zajednici;

(c) učinkovitu pravnu zaštitu potrošača radi poboljšanja kakvoće potrošačke robe i održavanja odgovarajućih sigurnosnih normi;

(d) nadzor pravila od strane nadležnih tijela i osiguravanje pristupa pravosuđu u slučaju sporova;

(e) razmjenu podataka o opasnim proizvodima.

Članak 79.

Radni uvjeti i jednake mogućnosti

Crna Gora postupno usklađuje svoje zakonodavstvo sa zakonodavstvom Zajednice u području radnih uvjeta, posebno u pogledu zdravlja i sigurnosti na radu te u području jednakih mogućnosti.

GLAVA VII.

PRAVDA, SLOBODA I SIGURNOST

Članak 80.

Jačanje institucija i vladavina prava

U svojoj suradnji u području pravde, slobode i sigurnosti, stranke posebnu važnost pridaju učvršćivanju vladavine prava i jačanju institucija na svim razinama uprave općenito, a posebno u provedbi zakona i pravosuđu. Cilj suradnje je posebno jačanje neovisnosti pravosuđa i poboljšanje njegove učinkovitosti, poboljšanje funkcioniranja policije i drugih tijela nadležnih za izvršavanje zakona, uz pružanje odgovarajućeg osposobljavanja i borbu protiv korupcije i organiziranog kriminala.

Članak 81.

Zaštita osobnih podataka

Crna Gora od stupanja na snagu ovog Sporazuma usklađuje svoje zakonodavstvo u području zaštite osobnih podataka sa zakonodavstvom Zajednice i drugim europskim i međunarodnim zakonodavstvom o privatnosti. Crna Gora osniva jedno ili više neovisnih nadzornih tijela s dostatnim financijskim i ljudskim resursima radi učinkovitog praćenja i jamčenja provedbe nacionalnog zakonodavstva o zaštiti osobnih podataka. Stranke surađuju u postizanju tog cilja.

Članak 82.

Vize, upravljanje granicom, azil i migracije

Stranke surađuju u područjima viza, granične kontrole, azila i migracija te uspostavljaju okvire za suradnju u tim područjima, uključujući suradnju na regionalnoj razini, uzimajući u obzir i u cijelosti koristeći ostale postojeće inicijative u tom području prema potrebi.

Suradnja u gore navedenim pitanjima temelji se na međusobnim savjetovanjima i bliskoj koordinaciji među strankama te bi trebala uključivati tehničku i administrativnu pomoć u:

(a) razmijeni informacija o zakonodavstvu i praksama;

(b) izradi zakonodavstva;

(c) jačanju učinkovitosti institucija;

(d) osposobljavanju osoblja;

(e) sigurnosti putnih isprava i otkrivanju lažnih isprava;

(f) upravljanju granicom.

Suradnja je posebno usredotočena:

(a) u području azila, na provedbu nacionalnog zakonodavstva kako bi se postigli standardi Konvencije o statusu izbjeglica, sastavljene u Ženevi 28. srpnja 1951. i Protokola o statusu izbjeglica sastavljenog u New Yorku 31. siječnja 1967., čime se osigurava poštovanje načela zabrane vraćanja, kao i drugih prava podnositelja zahtjeva za azil i izbjeglica;

(b) u području legalnih migracija, na pravila o prihvatu te na prava i status prihvaćenih osoba. U pogledu migracije, stranke su suglasne pružiti pravedan tretman državljanima drugih zemalja koji zakonito borave na njihovom državnom području te promicati politiku integracije, čiji je cilj osigurati usporedivost njihovih prava i obveza s pravima i obvezama njihovih državljana.

Članak 83.

Sprečavanje i kontrola nezakonite imigracije; ponovni prihvat

1. Stranke surađuju radi sprečavanja i kontrole nezakonite imigracije. U tu svrhu, Crna Gora i države članice ponovno prihvaćaju sve svoje državljane koji nezakonito borave na njihovom državnom području, a stranke su također suglasne da sklopiti i u cijelosti provesti Sporazum o ponovnom prihvatu, uključujući obvezu ponovnog prihvata državljana drugih zemalja i osoba bez državljanstva.

Države članice i Crna Gora svojim državljanima osiguravaju odgovarajuće identifikacijske isprave i pružaju im administrativnu pomoć potrebnu za tu svrhu.

Posebni postupci za potrebe ponovnog prihvata državljana, državljana trećih zemalja i osoba bez državljanstva utvrđeni su Sporazumom između Zajednice i Crne Gore o ponovnom prihvatu osoba koje borave bez dozvole.

2. Crna Gora suglasna je sklapati sporazume o ponovnom prihvatu sa zemljama uključenima u proces stabilizacije i pridruživanja.

3. Crna Gora obvezuje se da poduzimati sve potrebne mjere za osiguranje fleksibilne i brze provedbe svih sporazuma o ponovnom prihvatu iz ovog članka.

4. Vijeće za stabilizaciju i pridruživanje utvrđuje druge zajedničke mjere koje se mogu poduzeti radi sprečavanja i kontrole nezakonite imigracije, uključujući trgovinu ljudima i mreže nezakonite migracije.

Članak 84.

Pranje novca i financiranje terorizma

1. Stranke surađuju radi sprečavanja upotrebe njihovih financijskih sustava za pranje prihoda od kaznenih djela općenito, a posebno kaznenih djela povezanih s drogom, ako i za potrebe financiranja terorizma.

2. Suradnja u ovom području može uključivati administrativnu i tehničku pomoć radi razvoja provedbe propisa i učinkovitog funkcioniranja odgovarajućih normi i mehanizama za borbu protiv pranja novca i financiranja terorizma istovjetnih onima koje su usvojili Zajednica i međunarodni forumi u tom području, a posebno Radna skupina za financijsko djelovanje (FATF).

Članak 85.

Suradnja u području nedopuštenih droga

1. Stranke u okviru svojih ovlasti i nadležnosti, surađuju kako bi osigurale uravnoteženi i jedinstveni pristup u pitanju droga. Politike i aktivnosti u području droga usmjerene su na jačanje struktura za borbu protiv nedopuštenih droga, smanjenje opskrbe, trgovine i potražnje za nedopuštenim drogama te uspješno nošenje sa zdravstvenim i socijalnim posljedicama zlouporabe droga, kao i učinkovitiju kontrolu prekurzora.

2. Stranke se usuglašavaju o načinima suradnje koji su potrebni za postizanje tih ciljeva. Aktivnosti se temelje na zajednički usuglašenim načelima, u skladu sa Strategijom EU-a za kontrolu droga.

Članak 86.

Sprečavanje i borba protiv organiziranog kriminala i drugih nezakonitih aktivnosti

Stranke će surađivati u sprečavanju i borbi protiv kriminalnih i nezakonitih aktivnosti, organiziranih ili drugih, kao što su:

(a) krijumčarenje i trgovina ljudima;

(b) nezakonite gospodarske aktivnosti, a posebno krivotvorenje novca i negotovinskih sredstava plaćanja, nezakonite transakcije vezane uz proizvode kao što su industrijski otpad, radioaktivni materijal i transakcije koje uključuju nezakonite, krivotvorene ili piratske proizvode;

(c) korupcija, kako u privatnom tako i u javnom sektoru, posebno ona koja se odnosi na netransparentne administrativne prakse;

(d) fiskalne prijevare;

(e) krađa identiteta;

(f) nedopušteno trgovanje drogama i psihotropnim tvarima;

(g) nedopuštena trgovina oružjem;

(h) krivotvorenje isprava;

(a) krijumčarenje i nedopuštena trgovina robom, uključujući automobile;

(j) mrežni kriminalitet.

U pogledu krivotvorenja novca, Crna Gora blisko surađuje sa Zajednicom u borbi protiv krivotvorenja novčanica i kovanica te suzbijanju i kažnjavanju svakog krivotvorenja novčanica i kovanica koje se može pojaviti na državnom području. Na razini prevencije, cilj Crne Gore su provedbene mjere koje su jednake onima utvrđenima u odgovarajućem zakonodavstvu Zajednice te postupanje u skladu sa svim međunarodnim konvencijama povezanima s tim područjem prava. Crna Gora može koristiti pomoć Zajednice u razmjeni, pomoći i osposobljavanju za zaštitu od krivotvorenja novca. U borbi protiv organiziranog kriminala promiče se regionalna suradnja i poštovanje priznatih međunarodnih normi.

Članak 87.

Borba protiv terorizma

U skladu s međunarodnim konvencijama čije su stranke i u skladu s vlastitim zakonima i propisima, stranke su suglasne surađivati kako bi spriječile i suzbile terorizam i njegovo financiranje:

(a) u okviru pune provedbe Rezolucije Vijeća sigurnosti Ujedinjenih naroda 1373 (2001.) i drugih odgovarajućih rezolucija UN-a, međunarodnih konvencija i instrumenata;

(b) razmjenom informacija o terorističkim skupinama i njihovim mrežama podrške u skladu s međunarodnim i nacionalnim pravom;

(c) razmjenom iskustava u pogledu sredstava i metoda za borbu protiv terorizma te u tehničkim područjima i osposobljavanju, kao i razmjenom iskustava u vezi sa sprečavanjem terorizma.

GLAVA VIII.

POLITIKE SURADNJE

Članak 88.

1. Zajednica i Crna Gora uspostavljaju blisku suradnju kako bi doprinijele razvoju i rastu potencijala Crne Gore. Tom suradnjom jačaju se postojeće gospodarske veze na najširoj mogućoj osnovi, na korist obje stranke.

2. Oblikuju se politike i druge mjere koje će dovesti do održivog gospodarskog i socijalnog razvoja Crne Gore. Te bi politike trebale osigurati potpuno uključivanje i pitanja okoliša od samoga početka te njihovo povezivanje sa zahtjevima skladnog društvenog razvoja.

3. Politike suradnje uključuju se u regionalni okvir suradnje. Posebna će se pozornost morati posvetiti mjerama koje mogu unaprijediti suradnju između Crne Gore i njezinih susjednih zemalja, uključujući države članice, što će doprinijeti regionalnoj stabilnosti. Vijeće za stabilizaciju i pridruživanje utvrđuje prioritete između i u okviru politika suradnje opisanih dalje u tekstu, a u skladu s Europskim partnerstvom.

Članak 89.

Ekonomska i trgovinska politika

Zajednica i Crna Gora olakšavaju proces gospodarske reforme suradnjom u poboljšanju razumijevanja osnova svojih gospodarstava te oblikovanja i provedbe ekonomske politike u tržišnim gospodarstvima.

U tu svrhu, Zajednica i Crna Gora surađuju kako bi:

(a) razmijenile informacije o makroekonomskim rezultatima i izgledima te o strategijama za razvoj;

(b) zajednički analizirale pitanja od obostranog interesa, uključujući oblikovanje ekonomske politike i instrumente za njezinu provedbu; i

(c) promicale širu suradnju s ciljem ubrzavanja pritjecanja stručnog znanja i iskustva te pristupa novim tehnologijama.

Crna Gora teži uspostavi funkcionirajućeg tržišnog gospodarstva i postupno usklađuje svoje politike politikama Europske ekonomske i monetarne unije koje su usmjerene ka stabilnosti. Zajednica može, na zahtjev tijela Crne Gore, pružiti pomoć koja je osmišljena za potporu naporima Crne Gore u tom pogledu.

Cilj suradnje je i jačanje vladavine prava u području poslovanja stvaranjem stabilnog i nediskriminirajućeg pravnog okvira povezanog s trgovinom.

Suradnja u tom području uključuje razmjenu informacija o načelima i funkcioniranju Europske ekonomske i monetarne unije.

Članak 90.

Suradnja u području statistike

Suradnja između stranaka prvenstveno je usredotočena na prioritetna područja povezana s pravnom stečevinom Zajednice u području statistike, uključujući ekonomsko, trgovinsko, monetarno i financijsko područje. Ona je posebno usmjerena na izradu učinkovitih i održivih statističkih sustava kojima se mogu pružati usporedivi, pouzdani, objektivni i točni podaci potrebni za planiranje i praćenje procesa tranzicije i reforme u Crnoj Gori. Njome bi se trebalo omogućiti i Zavodu za statistiku u Crnoj Gori da bolje udovoljavaju potrebama svojih klijenata u toj zemlji (kako u javnoj upravi, tako i u privatnom sektoru). Statistički sustav treba poštovati temeljna statistička načela UN-a, Kodeks prakse europske statistike i odredbe europskog prava u području statistike, te bi se trebao razvijati prema pravnoj stečevini Zajednice. Stranke posebno surađuju kako bi osigurale povjerljivost pojedinačnih podataka, postupno povećale prikupljanje i slanje podataka Europskom statističkom sustavu te razmjenjivale informacije o metodama, prijenosu stručnog znanja i iskustva te osposobljavanju.

Članak 91.

Bankarske, osigurateljne i druge financijske usluge

Suradnja između Crne Gore i Zajednice usredotočena je na prioritetna područja povezana s pravnom stečevinom Zajednice u područjima bankarskih, osigurateljnih i financijskih usluga. Stranke surađuju s ciljem uspostave i razvoja prikladnog okvira za poticanje bankarskog, osigurateljnog i sektora financijskih usluga u Crnoj Gori koji se temelji na poštenom tržišnom natjecanju i osiguravanju potrebnih podjednakih konkurentskih uvjeta.

Članak 92.

Suradnja u području unutarnje kontrole i vanjske revizije

Suradnja između stranaka usredotočena je na prioritetna područja povezana s pravnom stečevinom Zajednice u područjima unutarnje financijske kontrole u javnom sektoru (PIFC) i vanjske revizije. Stranke posebno surađuju kako bi izradom i donošenjem odgovarajućih propisa razvile transparentnu, učinkovitu i ekonomičnu unutarnju financijsku kontrolu u javnom sektoru (uključujući financijsko upravljanje i kontrolu te funkcionalno neovisnu unutarnju reviziju) te neovisne sustave vanjske revizije u Crnoj Gori, u skladu s međunarodno prihvaćenim normama i metodologijama te najboljim praksama EU-a. Suradnja je također usredotočena na jačanje sposobnosti vrhovne institucije za reviziju u Crnoj Gori. Kako bi se mogle preuzeti odgovornosti koordiniranja i usklađivanja koje proizlaze iz gornjih zahtjeva, suradnja također treba biti usredotočena na uspostavu i jačanje središnjih jedinica za usklađivanje financijskog upravljanja i kontrole te unutarnje revizije.

Članak 93.

Promicanje i zaštita ulaganja

Suradnja između stranaka u području promicanja i zaštite ulaganja, unutar njihovih nadležnosti, usmjerena je ka stvaranju povoljne klime za domaća i strana privatna ulaganja, što je ključno za gospodarski i industrijski oporavak Crne Gore. Za Crnu Goru je poseban cilj suradnje poboljšati pravni okvir koji pogoduje i štiti ulaganja.

Članak 94.

Industrijska suradnja

Suradnja je usmjerena ka promicanju modernizacije i restrukturiranja industrije i pojedinih sektora u Crnoj Gori. Također obuhvaća industrijsku suradnju između gospodarskih subjekata, s ciljem jačanja privatnog sektora pod uvjetima koji osiguravaju zaštitu okoliša.

Inicijative za industrijsku suradnju odražavaju prioritete koje odrede obje stranke. One uzimaju u obzir regionalne aspekte industrijskog razvoja, prema potrebi, uz promicanje međudržavna partnerstva. Tim se inicijativama posebno nastoji uspostaviti odgovarajući okvir za poduzeća, poboljšati upravljanje, stručno znanje i iskustvo te promicati tržište, tržišna transparentnost i poslovno okruženje. Posebna pažnja posvećuje se uspostavi učinkovitih aktivnosti za promicanje izvoza u Crnoj Gori.

U suradnji se uzima u obzir pravna stečevina Zajednice u području industrijske politike.

Članak 95.

Mala i srednja poduzeća

Suradnja između stranaka usmjerena je ka razvoju i jačanju malih i srednjih poduzeća (MSP) u privatnom sektoru, osnivanju novih poduzeća u područjima koja imaju potencijal za rast i suradnju između malih i srednjih poduzeća u Zajednici i u Crnoj Gori. U suradnji se uzimaju u obzir prioritetna područja povezana s pravnom stečevinom Zajednice u području MSP-a, kao i deset smjernica utvrđenih u Europskoj povelji o malim poduzećima.

Članak 96.

Turizam

Suradnja između stranaka u području turizma uglavnom je usmjerena ka jačanju protoka informacija o turizmu (putem međunarodnih mreža, banaka podataka itd.), jačanju razvoja infrastrukture koja pogoduje ulaganjima u sektor turizma te sudjelovanju Crne Gore u važnim europskim turističkim organizacijama. Također je usmjerena ka proučavanju mogućnosti za zajedničke aktivnosti i jačanju suradnje između turističkih poduzeća, stručnjaka i vlada te njihovih nadležnih agencija u području turizma, kao i ka prijenosu stručnog znanja i iskustva (kroz osposobljavanje, razmjene, seminare). U suradnji se uzima u obzir pravna stečevina Zajednice povezana s tim sektorom.

Suradnja može biti uključena u regionalni okvir suradnje.

Članak 97.

Poljoprivreda i poljoprivredno-industrijski sektor

Suradnja između stranaka razvija se u svim prioritetnim područjima povezanima s pravnom stečevinom Zajednice u području poljoprivrede, veterinarstva i fitosanitarne zaštite. Suradnja je posebno usmjerena ka modernizaciji i restrukturiranju poljoprivrede i poljoprivredno-industrijskog sektora, posebno radi ispunjavanja sanitarnih zahtjeva Zajednice, poboljšanja gospodarenja vodama i ruralnog razvoja kao i razvoja sektora šumarstva u Crnoj Gori, te ka podupiranju postupnog usklađivanja zakonodavstva i prakse Crne Gore s pravilima i normama Zajednice.

Članak 98.

Ribarstvo

Stranke ispituju mogućnost određivanja područja od zajedničkoga interesa u sektoru ribarstva. U suradnji se uzimaju u obzir prioritetna područja povezana s pravnom stečevinom Zajednice u području ribarstva, uključujući poštovanje međunarodnih obveza koje se odnose na pravila međunarodne i regionalne ribolovnih organizacije o upravljanju i očuvanju ribolovnih resursa.

Članak 99.

Carina

Stranke uspostavljaju suradnju u ovom području s ciljem jamčenja poštovanja svih odredaba koje će biti donesene u području trgovine i kako bi postigle usklađenost carinskog sustava Crne Gore sa carinskim sustavom Zajednice, čime se pomaže otvaranju puta mjerama liberalizacije planiranima na temelju ovog Sporazuma te postupnom usklađivanju carinskoga zakonodavstva Crne Gore s pravnom stečevinom Zajednice.

U suradnji se uzimaju u obzir prioritetna područja povezana s pravnom stečevinom Zajednice u području carine.

Pravila o međusobnoj administrativnoj pomoći između stranaka u području carina utvrđena su u Protokolu 6.

Članak 100.

Oporezivanje

Stranke uspostavljaju suradnju u području oporezivanja, uključujući mjere usmjerene ka daljnjoj reformi fiskalnog sustava i restrukturiranju porezne uprave s ciljem osiguravanja učinkovitog ubiranja poreza i suzbijanja poreznih prijevara.

U suradnji se uzimaju u obzir prioritetna područja povezana s pravnom stečevinom Zajednice u području oporezivanja i suzbijanja štetne konkurencije u oporezivanju. Uklanjanje štetne konkurencije u oporezivanju trebalo bi se izvršiti na temelju načela Kodeksa ponašanja za poslovno oporezivanje, koji je usuglasilo Vijeće 1. prosinca 1997.

Također se pokreće suradnja na jačanju transparentnosti i borbe protiv korupcije, uključujući razmjenu informacija s državama članicama, radi olakšanja provedbe mjera kojima se sprečavaju porezne prijevare, utaje ili izbjegavanje poreza. Crna Gora također konačno uspostavlja mrežu bilateralnih sporazuma s državama članicama, u skladu s posljednjim ažuriranim modelom konvencije OECD-a o dohotku i kapitalu te na temelju modela sporazuma OECD-a o razmjeni informacija o u porez